REPUBLIKA SLOVENIJA

**MINISTRSTVO ZA OKOLJE IN ENERGIJO**

INŠPEKTORAT REPUBLIKE SLOVENIJE ZA OKOLJE IN ENERGIJO

Dunajska cesta 56, 1000 Ljubljana

**Maj 2024**

****

**NAČRT DELA**

**INŠPEKTORATA REPUBLIKE SLOVENIJE ZA OKOLJE IN ENERGIJO**

**ZA LETO 2024**

**KAZALO**

[1 UVOD 1](#_Toc178328030)

[2 ORGANIZACIJA IN KADROVSKA SESTAVA INŠPEKTORATA 2](#_Toc178328031)

[2.1 SLUŽBA ZA SPLOŠNE IN PRAVNE ZADEVE 3](#_Toc178328032)

[2.2 POSLOVNI PROSTORI 4](#_Toc178328033)

[2.3 TEHNIČNA IN PROGRAMSKA OPREMA 4](#_Toc178328034)

[2.4 TFS – ČEZMEJNO POŠILJANJE ODPADKOV 4](#_Toc178328035)

[3 INŠPEKCIJA ZA ENERGIJO 5](#_Toc178328036)

[3.1.1 PRISTOJNOSTI NADZORA IN DELOVNA PODROČJA 5](#_Toc178328037)

[3.1.2 IZHODIŠČA IN CILJI 6](#_Toc178328038)

[3.1.3 V letu 2024 IE na področju elektroenergetike načrtuje redne inšpekcijske preglede po posameznih področjih: 6](#_Toc178328039)

[3.1.4 V letu 2024 IE na področju strojne energetike načrtuje redne inšpekcijske preglede po posameznih področjih: 8](#_Toc178328040)

[3.1.5 KOORDINIRANE AKCIJE 9](#_Toc178328041)

[3.1.6 KOLIČINSKA OPREDELITEV NAČRTA NADZORA 10](#_Toc178328042)

[3.1.7 DRUGO DELO 10](#_Toc178328043)

[3.1.8 Inšpekcijski nadzori na podlagi prejetih pobud in prijav 10](#_Toc178328044)

[3.1.9 Nadzor na področju spodbujanja rabe OVE v skladu z določili 42. in 62. člena ZSROVE 11](#_Toc178328045)

[3.1.10 Nadzor na področju uvajanja naprav za proizvodnjo električne energije iz OVE 11](#_Toc178328046)

[3.1.11 Nadzor nad izvajanjem del na infrastrukturi v primeru izrednih dogodkov 11](#_Toc178328047)

[3.1.12 Obravnava obvestil, ki jih morajo upravljavci infrastrukture poslati IE 11](#_Toc178328048)

[3.1.13 Prekrškovni postopki 12](#_Toc178328049)

[3.1.14 Predlogi za spremembo zakonodaje 12](#_Toc178328050)

[4 INŠPEKCIJA ZA OKOLJE 13](#_Toc178328051)

[4.1 PRISTOJNOSTI NADZORA IN DELOVNA PODROČJA 13](#_Toc178328052)

[4.1.1 ZAKON O VARSTVU OKOLJA 13](#_Toc178328053)

[4.1.2 ZAKON O GENSKO SPREMENJENIH ORGANIZMIH 14](#_Toc178328054)

[4.1.3 ZAKON O DIMNIKARSKIH STORITVAH (ZDimS) 15](#_Toc178328055)

[4.2 IZHODIŠČA IN CILJI 15](#_Toc178328056)

[4.3 REDNI INŠPEKCIJSKI NADZORI 16](#_Toc178328057)

[4.3.1 REGISTER OBRATOV, KI JIH ZAJEMA OKOLJSKI NAČRT NADZORA NAD OBRATI IED 20](#_Toc178328058)

[4.3.2 OBRATI SEVESO 24](#_Toc178328059)

[4.3.3 ZAVEZANCI ZA RAVNANJE Z ODPADKI 26](#_Toc178328060)

[4.3.4 ČEZMEJNO POŠILJANJE ODPADKOV 27](#_Toc178328061)

[4.4 IZREDNI NADZORI INŠPEKCIJE ZA OKOLJE 33](#_Toc178328062)

[4.4.1 IZREDNI OKOLJSKI INŠPEKCIJSKI NADZORI NAD OBRATI IED 34](#_Toc178328063)

[4.4.2 POSTOPKI IZREDNIH INŠPEKCIJSKIH PREGLEDOV OBRATOV SEVESO 34](#_Toc178328064)

[4.5 DRUGI NADZORI 34](#_Toc178328065)

[4.6 UKREPI ZA POVEČANJE UČINKOVITOSTI IO 34](#_Toc178328066)

[*5* KOORDINIRANE AKCIJE 36](#_Toc178328067)

[5.1 KOLIČINSKA OPREDELITEV NAČRTA NADZORA 37](#_Toc178328068)

[6 INŠPEKCIJA ZA JAVNI POTNIŠKI PROMET 38](#_Toc178328069)

[6.1.1 PRISTOJNOSTI NADZORA IN DELOVNA PODROČJA 38](#_Toc178328070)

[6.1.2 IZHODIŠČA IN CILJI 38](#_Toc178328071)

[6.1.3 KOORDINIRANE AKCIJE 38](#_Toc178328072)

[6.1.4 KOLIČINSKA OPREDELITEV NAČRTA NADZORA 38](#_Toc178328073)

[6.1.5 DRUGO DELO 39](#_Toc178328074)

# UVOD

Inšpektorat Republike Slovenije za okolje in energijo (v nadaljnjem besedilu: IRSOE) je bil ustanovljen na podlagi Uredbe o spremembah in dopolnitvah Uredbe o spremembah in dopolnitvah Uredbe o organih v sestavi ministrstev (Uradni list RS, št. 25/2023 z dne 24. 2. 2023).

IRSOE opravlja naloge inšpekcijskega nadzora nad izvajanjem predpisov s področja:

* ravnanja z odpadki in čezmejnim pošiljanjem odpadkov,
* industrijskega onesnaževanja voda in tveganja za okolje ter emisij snovi v vode iz naprav, za katere je predpisan obratovalni monitoring,
* emisij snovi v zrak iz nepremičnih virov onesnaževanja,
* dimnikarskih storitev,
* skladiščenja nevarnih snovi v nepremičnih skladiščnih posodah in nepremične opreme, ki vsebuje fluorirane toplogredne pline ali ozonu nevarne snovi, ter gensko spremenjenih organizmov,
* hrupa,
* elektromagnetnega sevanja,
* svetlobnega onesnaževanja,
* državne meteorološke, hidrološke, oceanografske in seizmološke službe,
* energetike ter drugih predpisov, ki pooblaščajo energetske inšpektorje za izvajanje inšpekcijskega nadzora, ter
* javnega potniškega prometa potnikov v notranjem cestnem prometu in čezmejnem cestnem prometu do prestopne točke v sosednji državi, ki jo določi organ javnega potniškega prometa, in obvezne gospodarske javne službe prevoza potnikov v notranjem in čezmejnem regijskem železniškem prometu.

Poleg tega smo tudi upravni organ, ki je pristojen za sprejemanje predhodnih pisnih prijav in izdajo soglasij za čezmejno pošiljanje odpadkovter vodenje upravnih postopkov po prijavah oziroma vlogah za pošiljanje odpadkov na ozemlje, z ozemlja ali čez ozemlje Republike Slovenije. Inšpektorat vodi tudi evidence o izdanih soglasjih in dejanskih prevozih, opravljenih v okviru teh soglasij.

Z inšpekcijskimi pregledi s področij varstva okolja, industrijskega onesnaževanja in gensko spremenjenih organizmov ter izvajanja nadzora čezmejnega pošiljanja odpadkov (razen za radioaktivne odpadke) bistveno prispevamo tudi k ozaveščanju, kako pomembno za naše preživetje je spoštovanje okolja in izpolnjevanje okoljskih predpisov.

IRSOE z napovedanimi in nenapovedanimi inšpekcijskimi nadzori preverja spoštovanje zakonskih določb s področja okolja in energije.

* Redne inšpekcijske nadzore IRSOE načrtuje v letnih načrtih dela. Z njimi zagotavlja sistematičen in učinkovit nadzor nad inšpekcijskimi zavezanci. IRSOE v letnem načrtu dela določi glavne usmeritve dela in obseg inšpekcijskega nadzora za tekoče leto. Pri določitvi letnega načrta se upoštevajo strateške usmeritve dela za Inšpekcijo za energijo, Inšpekcijo za okolje in Inšpekcijo za javni potniški promet ter Načrt dela Inšpekcije za okolje za obdobje 2023–2025 ter ugotovitve že izvedenih inšpekcijskih nadzorov in ocene, na katerem področju obstaja večja verjetnost kršitve predpisov in strateških usmeritev inšpektorata. Načrtovani inšpekcijski nadzori za leto 2023 so bili usmerjeni predvsem na področja, kjer se je v preteklosti že zaznalo nespoštovanje predpisov oziroma so se zaznale težave pri njihovem izvajanju, in na področja, kjer bi lahko bila zaradi nespoštovanja predpisov neposredno ogrožena človeška življenja ali zdravje ljudi ter storjena večja materialna škoda.
* Načrt dela je objavljen na spletni strani inšpektorata <https://www.gov.si/drzavni-organi/organi-v-sestavi/inspektorat-za-okolje-in-energijo/o-inspektoratu/>.

Za nadzor nad obrati večjega tveganja za okolje (SEVESO), nad zavezanci za ravnanje z odpadki in nad napravami, ki povzročajo onesnaževanje večjega obsega (IED-zavezanci), IRSOE sprejme še dodatni načrt dela, kot to določa Zakon o varstvu okolja. Načrt se za navedene zavezance pripravlja vsako leto za obdobje treh let.

* Na podlagi prejetih prijav, pobud, pritožb in obvestil fizičnih ali pravnih oseb IRSOE izvaja izredne inšpekcijske nadzore. Pregledi, ki se ne izvajajo na podlagi prejete prijave, ampak jih inšpektorji izvajajo v okviru sprejetega letnega načrta nadzora nad zavezanci, na lastno pobudo in v okviru načrtovanih akcij, se štejejo za redne preglede.
* S celovitimi nadzori opravlja celoviti nadzor nad zakonitostjo delovanja zavezancev, s tematskimi nadzori pregleduje izvajanje posameznega materialnega predpisa in v nadzoru zaznane težave pri izpolnjevanju predpisanih zahtev ali pa se pridobivajo podatki o dejanskem stanju (posnetek stanja) na posameznem delovnem področju.
* Za preverjanje, ali so zavezanci v opredeljenem roku uresničili oziroma izpolnili ukrepe, ki so jih inšpektorji odredili za odpravo pomanjkljivosti in nepravilnosti, IRSOE izvaja kontrolne inšpekcijske nadzore.
* Poleg teh nadzorov IRSOE vsako leto načrtuje različne usmerjene akcije na področjih, kjer so bile v preteklem obdobju ugotovljene oziroma zaznane večje nepravilnosti ali kjer sprememba posamezne področne zakonodaje na novo določa nadzor, in na področjih, kjer je izkazan širši javni interes.
* IRSOE sodeluje tudi v skupnih akcijah več inšpektoratov in koordiniranih akcijah, ki jih organizirajo Inšpekcijski svet in regijske koordinacije območnih enot.

Posebno pozornost IRSOE namenja ukrepanju v prekrškovnem postopku.

# ORGANIZACIJA IN KADROVSKA SESTAVA INŠPEKTORATA

IRSOE je bil 1. januarja 2024 organ v sestavi Ministrstva za okolje, podnebje in energijo Republike Slovenije, ki ga vodi in predstavlja glavna inšpektorica. Sedež ima v Ljubljani na naslovu Dunajska cesta 56. V sestavi IRSOE delujejo Inšpekcija za okolje, Inšpekcija za energijo, Inšpekcija za javni potniški promet in Služba za splošne in pravne zadeve. Inšpekcija za okolje je nadalje organizacijsko razvejana na osem območnih enot. Inšpekcijo za okolje, Inšpekcijo za energijo ter Inšpekcijo za javni potniški promet vodi direktor posamezne inšpekcije, Službo za splošne in pravne zadeve vodja službe, območne enote inšpekcije za okolje pa vodijo vodje posamezne enote.

Inšpekcija za okolje ima osem območnih enot, v sklopu katerih delujejo inšpekcijske pisarne. Območne enote in pripadajoče pisarne inšpekcije za okolje so:

* območna enota Celje s sedežem v Celju, Kidričeva ulica 24b, s pripadajočo inšpekcijsko pisarno s sedežem v Velenju, Rudarska 6a,
* območna enota Koper s sedežem v Kopru, Piranska cesta 2, s pripadajočo inšpekcijsko pisarno s sedežem v Postojni, Kolodvorska 5a,
* območna enota Kranj s sedežem v Kranju, Slovenski trg 1,
* območna enota Ljubljana s sedežem v Ljubljani, Vožarski pot 12, s pripadajočo inšpekcijsko pisarno s sedežem v Postojni, Kolodvorska 5a,
* območna enota Maribor s sedežem v Mariboru, Partizanska cesta 47, s pripadajočo inšpekcijsko pisarno s sedežem v Dravogradu, Meža 10,
* območna enota Murska Sobota s sedežem v Murski Soboti, Trg zmage 7,
* območna enota Nova Gorica s sedežem v Novi Gorici, Trg Edvarda Kardelja 1,
* območna enota Novo mesto s sedežem v Novem mestu, Defranceschijeva ulica 1.

Inšpekcija za energijo ima sedež na naslovu Vožarski pot 12, Ljubljana, in devet inšpekcijskih pisarn na naslednjih lokacijah:

* inšpekcijska pisarna Ljubljana s sedežem v Ljubljani, Vožarski pot 12,
* inšpekcijska pisarna Zagorje s sedežem v Zagorju ob Savi, Grajska ul. 2,
* inšpekcijska pisarna Kočevje s sedežem v Kočevju, Trg zbora odposlancev 2,
* inšpekcijska pisarna Črnomelj s sedežem v Črnomlju, Kanižarica 41,
* inšpekcijska pisarna Celje s sedežem v Celju, Kidričeva 24b,
* inšpekcijska pisarna Murska Sobota s sedežem v Murski Soboti, Trg zmage 7,
* inšpekcijska pisarna Maribor s sedežem v Mariboru, Partizanska cesta 47,
* inšpekcijska pisarna Koper s sedežem v Kopru, Piranska ulica 2,
* inšpekcijska pisarna Postojna s sedežem v Postojni, Kolodvorska 5a.

Inšpekcija za javni potniški promet ima sedež v Ljubljani, Dunajska cesta 56, in dve inšpekcijski pisarni na naslednjih lokacijah;

* inšpekcijska pisarna Jesenice, Cesta železarjev 6a, Jesenice,
* inšpekcijska pisarna Murska Sobota s sedežem v Murski Soboti, Trg zmage 7.

Na dan 1. januarja 2024 je bilo v IRSOE zaposlenih 105 javnih uslužbencev na 104 delovnih mestih. V številu vseh zaposlenih so upoštevane tudi tri zaposlitve za določen čas, in sicer dve zaradi povečanega obsega del in ena zaradi nadomeščanja porodniškega dopusta. V kadrovskem načrtu je dovoljeno število delovnih mest 106.

Od skupaj 105 javnih uslužbencev je kadrovska sestava IRSOE naslednja:

* glavna inšpektorica,
* namestnica glavne inšpektorice,
* 18 inšpektorjev za energijo,
* 50 inšpektorjev za okolje,
* en inšpektor za javni potniški promet in
* 34 drugih javnih uslužbencev.

## 2.1 SLUŽBA ZA SPLOŠNE IN PRAVNE ZADEVE

Služba za splošne in pravne zadeve (v nadaljnjem besedilu: SSPZ) je podporna organizacijska enota IRSOE, ki zagotavlja nemoteno poslovanje in delovanje IRSOE. SSPZ opravlja naloge finančnega poslovanja, skrbi za kadrovske zadeve, dokumentarno in arhivsko gradivo ter za druge splošne zadeve, potrebne za nemoteno delovanje inšpektorata. Znotraj SSPZ se odloča tudi o vlogah prosilcev za dostop do informacij javnega značaja in vodi upravne postopke za čezmejno pošiljanje odpadkov.

V proračunu Republike Slovenije ima IRSOE zagotovljena sredstva za osnovno poslovanje in tri namenske postavke, ki so: izvršbe inšpekcijskih odločb, analize odvzetih vzorcev in izvedenska mnenja. Veljavni proračun za leto 2024 znaša skupno **7.522.557,00** EUR. Za plače je načrtovana poraba **6.074.040,00** EUR, materialne stroške **520.800,00** EUR, investicije **144.000,00** EUR, izvedenska mnenja **28.800,00** EUR, analize **48.000,00** EUR in izvršbe **672.000,00** EUR.

S sredstvi za investicije se zagotavljata osnovno vzdrževanje in nakup posebne tehnične opreme, ki je potrebna za nemoteno opravljanje inšpektorskega dela. Sem spadajo tudi tekoče investicije za manjša popravila v poslovnih prostorih. Največji strošek investicij je zamenjava rabljenih vozil, starejših od deset let, z novimi oziroma rabljenimi vozili. Letos načrtujemo nakup dveh novih baterijskih električnih vozil srednjega razreda in dveh novih terenskih vozil s štirikolesnim pogonom. Vozili na električni pogon sofinancira MOPE, k njihovemu nakupu pa so organi zavezani skladno z Uredbo o zelenem javnem naročanju. Letos bomo precejšen delež sredstev investicij namenili za dokončanje nadgradnje obstoječega dokumentarnega sistema INSPIS z modulom OIS (Okoljski informacijski sistem), ki je nujno potreben za načrtovanje inšpekcijskih pregledov inšpekcije za okolje.

Poleg tekočega finančnega poslovanja med naloge finančne službe spada tudi urejanje terjatev v upravnih in prekrškovnih postopkih (vračilo upravnih taks, stroškov postopka, pošiljanje terjatev v izterjavo Finančni upravi Republike Slovenije (v nadaljnjem besedilu: FURS), knjiženje založenih sredstev v izvršilnih postopkih) ter izvajanje vseh potrebnih postopkov glede izvedbe in načrtovanja proračuna.

## 2.2 POSLOVNI PROSTORI

Inšpektorat deluje v osmih območnih enotah inšpekcije za okolje oziroma na skupno 16 lokacijah po vsej Sloveniji.

Pri morebitnem povečevanju števila zaposlenih v OE nimamo prostih delovnih mest v pisarnah, zato bo ob novih zaposlitvah treba zagotoviti tudi dodatne pisarniške prostore. Letos je v načrtu tudi selitev OE Kranj v nove prostore, ki jih bo zagotovilo Ministrstvo za javno upravo.

## 2.3 TEHNIČNA IN PROGRAMSKA OPREMA

V skladu z usmeritvijo države nam Ministrstvo za digitalno preobrazbo zagotavlja osebne računalnike, tiskalnike in strežnike. Letos bomo kot novoustanovljeni organ pridobili dodatno tehnično opremo, potrebno za nemoteno opravljanje dela tako inšpektorjev kot drugih javnih uslužbencev.

## 2.4 TFS – ČEZMEJNO POŠILJANJE ODPADKOV

Znotraj Službe za splošne in pravne zadeve je organiziran oddelek za čezmejno pošiljanje odpadkov, v katerem se na zahtevo strank odloča o vlogah za čezmejno pošiljanje odpadkov ter vodi upravne postopke vračila nezakonitih pošiljk odpadkov. IRSOE je v letu 2023 prejel 47 vlog za uvoz odpadkov, 199 vlog za izvoz odpadkov in 380 vlog za tranzit odpadkov čez ozemlje Republike Slovenije. V zadnjih petih letih je mogoče zaznati konstantno rast števila vlog za tranzit odpadkov, medtem ko se trend števila vlog za uvoz in izvoz iz leta v leto spreminja. Relativno stalno rast števila zadev je mogoče zaznati tudi na področju upravnih postopkov vračila nezakonitih pošiljk odpadkov, ki jih je bilo v letu 2023 skupaj 44.

Zaradi sprejetja nove Uredbe Evropskega parlamenta in Sveta o pošiljkah odpadkov bo treba v prihodnjih dveh letih zagotoviti informacijski sistem, ki bo združljiv s poenotenim informacijskim sistemom na ravni EU, in ustrezno prilagoditi uredbo o izvajanju uredbe o pošiljkah odpadkov.

Javni uslužbenci iz oddelka za čezmejno pošiljanje odpadkov sodelujejo z inšpektorji za okolje tudi pri izvajanju akcij nadzora na terenu, s čimer je predvsem zagotovljena strokovna pomoč nadzornim organom in pa tudi hitrejše in učinkovitejše vračilo nezakonitih pošiljk odpadkov.

# INŠPEKCIJA ZA ENERGIJO

Inšpekcija za energijo (v nadaljnjem besedilu: IE) se deli na področje strojne in elektroenergetike. Osnovni cilji – varno, učinkovito in zanesljivo oskrbo z energijo – bo inšpekcija za energijo v letu 2024 zagotavljala z opravljanjem inšpekcijskih nadzorov na področjih:

* izpolnjevanja zahtev pri doseganju ciljev na področju energetske učinkovitosti in učinkovite rabe energije,
* izpolnjevanja zahtev glede zavezujočega deleža energije iz obnovljivih virov v končni porabi v Sloveniji in uporabe energije iz obnovljivih virov in odvečne energije,
* tehničnih zahtev pri gradnji, obratovanju in uporabi objektov, postrojev, vodov, naprav in napeljav, ki so namenjeni proizvodnji, prenosu, distribuciji, merjenju, zaščiti, vodenju, lastni porabi in porabi električne energije,
* tehničnih zahtev pri gradnji, obratovanju in uporabi objektov, postrojev, vodov, naprav in napeljav, namenjenih proizvodnji, prenosu, distribuciji, merjenju, zaščiti, vodenju, lastni porabi in porabi plina,
* tehničnih zahtev pri gradnji, obratovanju in uporabi objektov, postrojev, napeljav in naprav, ki so namenjeni za proizvodnjo, prenos, shranjevanje, distribucijo, merjenje in indikacijo ter porabo toplote in plina,
* strokovnosti in usposobljenosti delavcev, ki upravljajo energetske naprave, v okviru zagotovitve varnosti in zanesljivosti obratovanja,
* skladnosti z zahtevami glede vgradnje merilnikov toplote in delitve stroškov za toploto za ogrevanje in pripravo sanitarne tople vode v večstanovanjskih stavbah,
* izpolnjevanja zahtev pri uporabi opreme pod tlakom,
* izpolnjevanja zahtev pri uporabi premične tlačne opreme in njenem dajanju na trg,
* izpolnjevanja zahtev pri uporabi in vzdrževanju nizkonapetostnih električnih inštalacij ter sistema zaščite stavb pred delovanjem strele,
* izpolnjevanja zahtev o skladnosti vgrajene protieksplozijske opreme in vzdrževanja le-te na območjih energetskih naprav.

### PRISTOJNOSTI NADZORA IN DELOVNA PODROČJA

Podlaga za izvajanje nadzora so materialni predpisi, ki urejajo področja energetske učinkovitosti in učinkovite rabe energije, rabe obnovljivih virov energije (v nadaljnjem besedilu: OVE), prenosa, distribucije, shranjevanja in dobave plina, toplote in električne energije, skladnosti proizvodov ter gradnje objektov. Pooblastila in pristojnosti inšpekcije za energijo so opredeljene v:

* Energetskem zakonu (Uradni list RS, št. 60/19 – uradno prečiščeno besedilo, s spremembami; v nadaljnjem besedilu: EZ-1);
* Zakonu o oskrbi z električno energijo (Uradni list RS, št. 172/21; v nadaljnjem besedilu: ZOEE);
* Zakonu o oskrbi s plini (Uradni list RS, št. 204/21 in 121/22; v nadaljnjem besedilu: ZOP);
* Zakonu o oskrbi s toploto iz distribucijskih sistemov (Uradni list RS, št. 44/22; v nadaljnjem besedilu: ZOTDS);
* Zakonu o učinkoviti rabi energije (Uradni list RS, št. 158/20; v nadaljnjem besedilu: ZURE);
* Zakonu o spodbujanju rabe obnovljivih virov energije (Uradni list RS, št. 121/21, s spremembami; v nadaljnjem besedilu: ZSROVE);
* Zakonu o uvajanju naprav za proizvodnjo električne energije iz obnovljivih virov energije (Uradni list RS, št. 78/23; v nadaljnjem besedilu: ZUNPEOVE);
* Zakonu o infrastrukturi za alternativna goriva in spodbujanju prehoda na alternativna goriva v prometu (Uradni list RS, št. 62/23; v nadaljnjem besedilu: ZIAG);
* Zakonu o tehničnih zahtevah za proizvode in o ugotavljanju skladnosti (Uradni list RS, št. 17/11, s spremembami; v nadaljnjem besedilu: ZTZPUS-1);
* Gradbenem zakonu (Uradni list RS, št. 199/21, s spremembami; v nadaljnjem besedilu: GZ-1);
* podzakonskih aktih, izdanih na podlagi zgoraj navedenih zakonov.

### IZHODIŠČA IN CILJI

Inšpektorji za energijo opravljajo naloge inšpekcijskega nadzora na področju elektroenergetike in strojne energetike. Temeljna naloga IE je izvajati nadzor nad oskrbo z energijo, nad izvajanjem tehničnih zahtev iz EZ-1, ZOEE, ZOP, ZOTDS ter na njihovi podlagi izdanih predpisov in splošnih aktov za izvrševanje javnih pooblastil, ki veljajo za področje elektroenergetike in strojne energetike. To je izvajanje nadzorov nad upoštevanjem tehničnih zahtev pri gradnji, vzdrževanju, obratovanju in uporabi energetskih objektov, postrojev, vodov, naprav in napeljav, namenjenih proizvodnji, prenosu, shranjevanju, distribuciji, merjenju, zaščiti, vodenju, lastni porabi in porabi električne energije, toplote in plina, vse s ciljem izpolnjevanja načela in ukrepov za doseganje zanesljive oskrbe z energijo in izpolnjevanje osnovnega namena posameznih omenjenih zakonov po zagotavljanju varne, zanesljive in dostopne oskrbe z energijo. Pristojna je tudi za izvajanje nadzora na področju učinkovite rabe energije, OVE, polnilne in oskrbovalne infrastrukture za alternativna goriva, proizvodov v uporabi (v skladu s pristojnostmi IE za posamezne vrste proizvodov), nad izpolnjevanjem bistvenih in drugih zahtev, ki spadajo na delovno področje IE v skladu z gradbenimi predpisi, in nad strokovnostjo in usposobljenostjo delavcev, ki upravljajo energetske naprave.

### V letu 2024 IE na področju elektroenergetike načrtuje redne inšpekcijske preglede po posameznih področjih:

* **Nadzor nad proizvodnjo električne energije (nad 10 MW – infrastruktura) v skladu z določili 452. člena EZ-1 in 153. člena ZOEE**

Cilj pregledov je ugotavljati, ali zavezanci pri obratovanju in vzdrževanju objektov, postrojev, vodov, naprav in napeljav, ki so namenjeni proizvodnji električne energije in so del infrastrukture, upoštevajo predpisane tehnične zahteve za zagotavljanje njihovega varnega in zanesljivega obratovanja. To so elektrarne z nazivno električno močjo nad 10 MW ter njihovi sestavni deli: nuklearna, termoelektrarne, hidroelektrarne, črpalne elektrarne, naprave za soproizvodnjo toplote in električne energije; v nadaljnjem besedilu: SPTE, in tudi elektrarne in naprave ter njihovi sestavni deli, ki proizvajajo električno energijo z izkoriščanjem OVE in SPTE z nazivno električno močjo nad 1 MW.

* **Nadzor nad proizvodnjo električne energije iz OVE in SPTE, ki niso del infrastrukture, v skladu z določili 452. člena EZ-1 in 153. člena ZOEE**

Cilj pregledov je ugotavljati, ali zavezanci pri obratovanju in vzdrževanju objektov, postrojev, vodov, naprav in napeljav, ki so namenjeni proizvodnji električne energije iz malih hidroelektrarn, OVE in SPTE in niso del infrastrukture, upoštevajo predpisane tehnične zahteve za zagotavljanje njihovega varnega in zanesljivega obratovanja.

* **Nadzor nad prenosnim omrežjem v skladu z določili 452. in 459. člena EZ-1 ter 153. in 137. člena ZOEE**

Cilj pregledov je ugotavljati, ali zavezanci pri obratovanju in vzdrževanju objektov, postrojev, vodov, naprav in napeljav prenosnega omrežja izpolnjujejo predpisane tehnične zahteve za njihovo varno in kakovostno vzdrževanje in tehnične in varnostne zahteve za izvajanje nalog obratovanja ter zagotavljajo izvedbo predpisanih periodičnih pregledov in preizkusov za posamezno vrsto objekta, naprave, instalacij in omrežja.

* **Nadzor nad distribucijskim omrežjem v skladu z določili 452. in 459. člena EZ-1 ter 153. in 137. člena ZOEE**

Cilj pregledov je ugotavljati, ali zavezanci pri obratovanju in vzdrževanju objektov, postrojev, vodov, naprav in napeljav distribucijskega omrežja izpolnjujejo predpisane tehnične zahteve za njihovo varno in kakovostno vzdrževanje in tehnične in varnostne zahteve za izvajanje nalog obratovanja ter zagotavljajo izvedbo predpisanih periodičnih pregledov in preizkusov za posamezno vrsto objekta, naprave, instalacij in omrežja.

* **Nadzor nad porabniki električne energije v skladu z določili 452. člena EZ-1 in 153. ter 141. člena ZOEE**

Cilj pregledov je ugotavljati, ali uporabniki sistema oziroma imetniki soglasja za priključitev izpolnjujejo tehnične pogoje iz izdanih soglasij za priključitev in ugotavljanje skladnosti energetskih postrojev, naprav in napeljav, ki se priključijo na sistem.

* **Nadzor uporabe in vzdrževanja nizkonapetostnih električnih inštalacij (NNELI) in sistema zaščite pred delovanjem strele (LPS) v skladu z določili 153. in 141. člena ZOEE ter drugega odstavka 10. člena v povezavi s šestim in sedmim odstavkom 29. člena GZ-1**

Cilj pregledov je ugotavljati skladnost energetskih naprav in napeljav, ki se priključijo na sistem, in ugotavljanje izpolnjevanja bistvene zahteve varnosti pri uporabi predvsem objektov javnega pomena z vgrajeno NNELI (varnost pred električnim udarom, podnapetostnimi, prenapetostnimi vplivi, segrevanjem inštalacijskih elementov, električnimi kratkimi stiki in preskoki, nevarnostjo prekinitve napajanja in drugimi nevarnostmi). Cilj pa je tudi ugotavljanje ustreznosti izvedbe LPS omenjenih objektov tako, da pri atmosferskih razelektrenjih v zemljo omeji okvare sistemov in naprav in da zagotavlja dovolj nizke napetosti dotika in koraka z ustrezno izenačitvijo potenciala. Z naštetimi cilji se uresničuje zaščita javnega interesa po varni in zanesljivi oskrbi z električno energijo s čim manj motenj, ki jih lahko povzročita nepravilna uporaba in vzdrževanje NNELI in LPS.

* **Nadzor nad izvajanjem ukrepov za doseganje učinkovite rabe energije v skladu z določili 59., 61., 64. člena v povezavi s 23. členom in ob upoštevanju prehodnega obdobja v skladu z določili 86. člena ZURE**

Cilj pregledov je nadzor nad energetskimi izkaznicami. V primeru ugotovljenih nepravilnosti inšpekcija za energijo odredi osebi, ki je izdala energetsko izkaznico, odpravo nepravilnosti ali izdajo nove energetske izkaznice ter kopijo zapisnika in odločbe pošlje ministrstvu, ki lahko začne postopek iz 45. člena tega zakona, ter ministrstvu poroča o izvajanju inšpekcijskega nadzora in predlaga ustrezne ukrepe za izboljšanje stanja (61. člen). Cilj je tudi ugotavljanje in preprečevanje nezakonitosti pri zagotavljanju namestitev polnilnih mest za električna vozila oziroma pri zagotavljanju namestitev infrastrukture za napeljavo vodov za električne kable tako, da bo omogočeno polnjenje električnih vozil (64. člen v povezavi s 26. členom ZURE).

* **Nadzor nad opremo in zaščitnih sistemov, namenjenih za uporabo v potencialno eksplozivnih atmosferah, v skladu z določili prvega odstavka 15. člena ZTZPUS-1 in 51. člena Pravilnika o protieksplozijski zaščiti (Uradni list RS, št. 41/16)**

Cilj pregledov je ugotavljati, ali zavezanci pri vgradnji in vzdrževanju opreme in zaščitnih sistemov, namenjenih za uporabo v potencialno eksplozivnih atmosferah na lokaciji obratovanja energetskih naprav, izpolnjujejo zahteve iz določil Pravilnika o protieksplozijski zaščiti s ciljem čim večjega preprečevanja nastanka eksplozij.

* **Nadzor** **nad strokovnostjo in usposobljenostjo delavcev, ki upravljajo energetske naprave, v skladu z določili drugega odstavka 452. člena EZ-1 in drugega odstavka 153. člena ZOEE**

Cilj pregledov je preverjanje, ali so delavci, ki upravljajo energetske naprave, ustrezno strokovno usposobljeni v skladu z zahtevami Pravilnika o strokovnem usposabljanju in preizkusu znanja za upravljavca energetskih naprav (Uradni list RS, št. 92/15, 175/20 in 63/23), s čimer se zagotavljajo varnost in zanesljivost obratovanja energetskih naprav ter učinkovita raba energije.

### V letu 2024 IE na področju strojne energetike načrtuje redne inšpekcijske preglede po posameznih področjih:

* **Nadzor** **nad izvajanjem ukrepov za učinkovito rabo energije**

Cilj pregledov je ugotavljati, ali zavezanci izvajajo ukrepe, ki jih določa ZURE za spodbujanje energetske učinkovitosti, za povečanje učinkovite rabe energije in ukrepe za izboljšanje energetske učinkovitosti stavb.

* **Nadzor nad izvajanjem zahtev na področju spodbujanja rabe obnovljivih virov energije**

Cilj pregledov je ugotavljati, ali so izpolnjene zahteve, kot jih določa ZSROVE za izvajanje politike države in občin na področju rabe obnovljivih virov energije, zavezujočega cilja za delež energije iz obnovljivih virov v bruto končni porabi v Republiki Sloveniji ter ukrepov za doseganje tega cilja in načine njihovega financiranja, potrdil o izvoru energije, samooskrbe z električno energijo iz obnovljivih virov, uporabe energije iz obnovljivih virov in odvečne toplote v sektorju ogrevanja in hlajenja in sektorju prometa ter obveščanja in usposabljanja inštalaterjev.

* **Nadzor nad oskrbo s plini**

Cilj pregledov je nadzor nad določbami ZOP ter na njegovi podlagi izdanih predpisov in splošnih aktov za izvrševanje javnih pooblastil pri gradnji, vzdrževanju, obratovanju in uporabi objektov, naprav in omrežij plina, ki obsega zlasti: nadzor nad upoštevanjem tehničnih zahtev tega zakona, tehničnih in drugih predpisov ter obveznih standardov, ki veljajo za področje energetike in nadzor tehničnih zahtev pri gradnji, obratovanju in uporabi objektov, postrojev, vodov, naprav in napeljav, namenjenih proizvodnji, prenosu, distribuciji, merjenju, zaščiti, vodenju, lastni porabi in porabi plina.

* **Nadzor nad oskrbo s toploto iz distribucijskih sistemov**

Cilj pregledov je nadzor nad izvrševanjem določb ZOTDS ter na njegovi podlagi izdanih podzakonskih predpisov in splošnih aktov za izvrševanje javnih pooblastil. Nadzor energetske inšpekcije pri gradnji, vzdrževanju, obratovanju in uporabi energetskih objektov, naprav in sistemov za distribucijo toplote in plina obsega zlasti: nadzor nad upoštevanjem tehničnih in drugih predpisov ter obveznih standardov, ki veljajo za področje strojne energetike, in nadzor tehničnih zahtev pri gradnji, obratovanju in uporabi objektov, postrojev, napeljav in naprav, ki so namenjeni za proizvodnjo, prenos, shranjevanje, distribucijo, merjenje in indikacijo ter porabo toplote in plina.

* **Nadzor nad obratovanjem vročevodnih in parnih kotlov**

Cilj pregledov je ugotavljati, ali so izpolnjene tehnične zahteve za varno in zanesljivo obratovanje vročevodnih in parnih kotlov (v nadaljnjem besedilu: kotli) ter pripadajočih naprav, opreme in napeljav, ki so potrebne za obratovanje kotlov, kot to določa Pravilnik o tehničnih zahtevah za obratovanje vročevodnih in parnih kotlov (Uradni list RS, št. 46/18), izdan na podlagi EZ-1.

* **Nadzor varne uporabe opreme pod tlakom**

Cilj pregledov je ugotavljati, ali so izpolnjene zahteve, ki jih postavlja Pravilnik o pregledovanju in preskušanju opreme pod tlakom (Uradni list RS, št. 92/08 in 17/11 – ZTZPUS-1) uporabniku in organu za periodične preglede v okviru zagotavljanja varne uporabe opreme pod tlakom.

* **Nadzor** **dajanja na trg in uporabe premične tlačne opreme**

Cilj pregledov je nadzor nad izvajanjem podrobnih pravil, kot jih določa Pravilnik o premični tlačni opremi (Uradni list RS, št. 72/11), izdan na podlagi ZTZPUS-1, v zvezi z dajanjem na trg in uporabo premične tlačne opreme.

* **Nadzor nad obratovanjem polnilnic in skladišč utekočinjenega naftnega plina (UNP)**

Cilj pregledov je ugotavljati, ali so pri obratovanju polnilnic in skladišč utekočinjenega naftnega plina izpolnjene zahteve, ki so določene s Pravilnikom o utekočinjenem naftnem plinu (Uradni list RS, št. 22/91, 114/04 in 17/14 – EZ-1) in tehničnimi predpisi, ki so sestavni del tega pravilnika, glede uporabe UPN, njegovega skladiščenja in pretakanja ter načina vgradnje naprav in postrojev za utekočinjeni naftni plin in varnostnimi ukrepi s tem v zvezi.

* **Nadzor nad** **uporabo in skladiščenjem utekočinjenega naftnega plina (UNP) pri uporabnikih**

Cilj pregledov je ugotavljati, ali so pri uporabi in skladiščenju UNP pri uporabnikih izpolnjene zahteve, ki so določene s Pravilnikom o utekočinjenem naftnem plinu (Uradni list RS, št. 22/91, 114/04 in 17/14 – EZ-1) in tehničnimi predpisi, ki so sestavni del tega pravilnika, glede uporabe utekočinjenega naftnega plina, njegovega skladiščenja in pretakanja ter načina vgradnje naprav in postrojev za utekočinjeni naftni plin in varnostnimi ukrepi s tem v zvezi.

* **Nadzor nad strokovnostjo in usposobljenostjo delavcev, ki upravljajo strojne energetske naprave, v skladu z določili drugega odstavka 452. člena EZ-1**

Cilj pregledov je ugotavljati, ali so delavci, ki upravljajo energetske naprave, ustrezno strokovno usposobljeni v skladu z zahtevami Pravilnika o strokovnem usposabljanju in preizkusu znanja za upravljavca energetskih naprav (Uradni list RS, št. 92/15, 175/20 in 63/23), s čimer se zagotavljajo varnost in zanesljivost obratovanja energetskih naprav ter učinkovita raba energije.

* **Nadzor nad delovanjem postaj za preskrbo motornih vozil z gorivi**

Cilj pregledov je preverjanje, ali so izpolnjene minimalne tehnične zahteve za gradnjo ter zagotavljanje ljudem varnega in zdravju ter okolju neškodljivega delovanja postaj za preskrbo motornih vozil z gorivi, kot jih določa Pravilnik o tehničnih zahtevah za gradnjo in obratovanje postaj za preskrbo motornih vozil z gorivi (Uradni list RS, št. 111/09, 61/17 – GZ in 199/21 – GZ-1).

* **Nadzor nad sprejetjem lokalnih energetskih konceptov (LEK)**

Cilj pregledov je preverjanje, ali so lokalne skupnosti sprejele lokalne energetske koncepte (v nadaljnjem besedilu: LEK) kot program ravnanja z energijo v lokalni skupnosti po predhodnem soglasju ministra, pristojnega za energijo, in ga objavile na svojih spletnih straneh.

* **Nadzor nad strojno opremo in zaščitnih sistemov, namenjenih za uporabo v potencialno eksplozivnih atmosferah, v skladu z določili prvega odstavka 15. člena ZTZPUS-1 in Pravilnika o protieksplozijski zaščiti (Uradni list RS, št. 41/16)**

Cilj pregledov je ugotavljati, ali zavezanci pri vgradnji in vzdrževanju opreme in zaščitnih sistemov, namenjenih za uporabo v potencialno eksplozivnih atmosferah na lokaciji obratovanja strojnih energetskih naprav, izpolnjujejo zahteve iz določil Pravilnika o protieksplozijski zaščiti s ciljem čim večjega preprečevanja nastanka eksplozij.

* **Nenadzorovano uhajanje snovi iz opreme za hlajenje ali klimatizacijo in toplotnih črpalk**

Cilj pregledov je nadzor upravljanja opreme za hlajenje ali klimatizacijo in toplotnih črpalk, ki vsebujejo nadzorovane snovi, skladno s pooblastili, določenimi v 10. členu Uredbe o izvajanju Uredbe (ES) o snoveh, ki tanjšajo ozonski plašč (Uradni list RS, št. 57/11).

### KOORDINIRANE AKCIJE

Glede na področja, na katerih so se v preteklih nadzorih ugotavljale večje oziroma več nepravilnosti in pomanjkljivosti, IE v letu 2024 načrtuje sistematično usmerjene nadzore (akcije) na naslednjih področjih:

* **Nadzor nad izvajanjem vzdrževanja na SNO v skladu z določili kombiniranega operaterja prenosnega in distribucijskega elektroenergetskega omrežja**

Ugotavljamo povečano število neskladnosti pri izvajanju vseh predpisanih pregledov, meritev, preizkusov in analiz ter vzdrževanju nadzemnih srednje napetostnih omrežij (SNO).

* **Nadzor ozemljitvenega sistema na EEP nad 1 kV**

Na tem področju ugotavljamo več odstopanj od predpisanih pregledov in meritev, predvsem meritev ozemljitvenih upornosti zaščitnih, obratovalnih in združenih ozemljitev na elektroenergetskih postrojih (v nadaljnjem besedilu: EEP).

* **Nadzor obratovanja in vzdrževanja distribucijskega 110 kV omrežja v skladu s Pravilnikom o vzdrževanju EEP in Pravilnikom o obratovanju EEP**

Kombinirani operater prenosnega in distribucijskega omrežja po sedanjih ugotovitvah v vseh primerih še ni sprejel ustreznih navodil za izvajanje vzdrževanja in obratovanja, kar bomo preverjali s koordinirano akcijo v letu 2024.

* **Nadzor tehničnih zahtev za obratovanje vročevodnih in parnih kotlov**

V letu 2018 je začel veljati Pravilnik o tehničnih zahtevah za obratovanje vročevodnih in parnih kotlov (Uradni list RS, št. 46/18). V obdobju po njegovi uveljavitvi ugotavljamo več neskladnosti pri obratovanju, pregledovanju in preskušanju vročevodnih in parnih kotlov.

* **Nadzor skladiščenja, polnjenja in uporabe utekočinjenega naftnega plina**

Ugotavljamo, da se ob siceršnjem zmanjšanju uporabe UNP zaradi povišanih cen, le-ta še vedno precej uporablja, se pa pri njegovi uporabi poskušajo zmanjšati ostali stroški, predvsem pri vzdrževanju, kar ima za posledico povečano število neskladnosti pri izpolnjevanju zahtev za skladiščenje v jeklenkah in rezervoarjih.

* **Nadzor izvajanja pregledov notranje plinske napeljave**

Zakon o oskrbi s plini (Uradni list RS, št. 204/21 in 121/22) je na novo predpisal preglede notranje plinske napeljave, ki jih mora zagotoviti lastnik objekta. Preverili bomo izpolnjevanje te zahteve za notranje plinske napeljave za zemeljski plin v stavbah, saj je veliko zavezancev še ne pozna.

### KOLIČINSKA OPREDELITEV NAČRTA NADZORA

V letu 2024 je skupno predvidenih 1300 inšpekcijskih nadzorov, in sicer 640 s področja elektroenergetike in 660 s področja strojne energetike.

### DRUGO DELO

IE bo v letu 2024 opravljala tudi vrsto drugih opravil, ki pa jih ni mogoče številčno načrtovati.

### Inšpekcijski nadzori na podlagi prejetih pobud in prijav

Inšpekcijski nadzori na podlagi prejetih pobud in prijav (pri katerih je obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca).

Števila nadzorov na podlagi prejetih pobud in prijav na IE ni mogoče vnaprej načrtovati. Prednost pri obravnavi bodo imele prijave, iz katerih izhajajo kršitve, ki bi pomenile nevarnost za življenje in zdravje ljudi in živali, za javno varnost ali premoženje večje vrednosti.

### Nadzor na področju spodbujanja rabe OVE v skladu z določili 42. in 62. člena ZSROVE

V okviru pobud in prijav na področju spodbujanja rabe OVE v skladu z določili 42. in 62. člena ZSROVE bo IE izvajala preglede s ciljem preprečevanja nezakonitosti pri izdajanju spremembe soglasja za priključitev, ki ga mora vlagatelj pridobiti pri distribucijskem operaterju pred priključitvijo naprave za samooskrbo v primeru obstoječega prevzemno-predajnega mesta.

### Nadzor na področju uvajanja naprav za proizvodnjo električne energije iz OVE

Podobno kot pri prijavah IE ne more načrtovati števila pregledov na področju nadzora nad uvajanjem naprav za proizvodnjo električne energije iz OVE v skladu z določili 74. člena in prvega odstavka 75. člena ZUNPEOVE, saj še niso sprejeti vsi ustrezni podzakonski akti.

Po sprejetju podzakonskih aktov bo cilj pregledov ugotavljati, ali zavezanci izpolnjujejo zahteve obvezne postavitve fotonapetostnih naprav pri novogradnjah in rekonstrukcijah objektov in kasneje (po sprejetju ustreznih podzakonskih aktov v prehodnem obdobju tudi na obstoječih objektih) z namenom doseganja podnebne nevtralnosti in ciljev na področju deleža energije iz obnovljivih virov v bruto končni porabi v Republiki Sloveniji. Ukrepanje IE v primeru, ko zavezanec proizvodne naprave ne bo uporabljal za proizvodnjo električne energije in svoje obveznosti odstranitve fotonapetostne ali vetrne proizvodne naprave ne bo izpolnil prostovoljno (prvi odstavek 75. člena ZUNPEOVE), pa s stališča varovanja javnega interesa, ki spada na delovno področje inšpekcije, pristojne za energijo, ustvari domnevo o stvarni pristojnosti odrejanja odstranitve takšne fotonapetostne ali vetrne proizvodne naprave.

### Nadzor nad izvajanjem del na infrastrukturi v primeru izrednih dogodkov

Če je zaradi nesreče, poškodbe in drugih izrednih dogodkov ali okoliščin treba izvesti nujna dela in druge ukrepe v zvezi z zavarovanjem ali zagotovitvijo obratovanja infrastrukture, pa njihove hitre in učinkovite izvedbe ni mogoče zagotoviti v okviru pridobljenih služnosti v javno korist in drugih pravic na nepremičninah, mora lastnik ali posestnik nepremičnine, preko katere je potreben nujen začasni dostop do infrastrukture oziroma na kateri se nahaja infrastruktura, ki je potrebna za izvedbo nujnih del in ukrepov, proti pravični odškodnini dovoliti nujen začasni dostop do nepremičnine in izvajanje potrebnih del ter ukrepov (prvi odstavek 464. člena EZ-1). Če lastnik ali posestnik ne dovoli začasnega dostopa, mu energetski inšpektor z odločbo naloži, naj začasni dostop dovoli, ter tudi določi trajanje, obseg in način izvedbe tega dostopa (četrti odstavek 464. člena EZ-1).

### Obravnava obvestil, ki jih morajo upravljavci infrastrukture poslati IE

Upravljavci infrastrukture imajo po nekaterih predpisih, ki jih nadzirajo inšpektorji za energijo, o delih na infrastrukturi, napakah na infrastrukturi in nesrečah na infrastrukturi, dolžnost obveščati inšpekcijo. S tem se inšpektorji seznanijo z vrsto napake, nesrečo oziroma z deli na infrastrukturi in se glede na vrsto napake, nesrečo oziroma na dela na infrastrukturi odločijo o izvedbi inšpekcijskega pregleda, upoštevaje strateške usmeritve in prioritete dela ter situacije, ki bi lahko pomenile nevarnost za življenje in zdravje ljudi in živali, za javno varnost ali premoženje večje vrednosti.

Takšna obveznost obstaja na področju upravljanja in izvajanja del na energetskih objektih, napravah, napeljavah oziroma postrojih v skladu s 457. in 458. členom EZ-1:

* + 457. člen EZ-1 določa, da mora odgovorna oseba pravne ali fizične osebe ter posameznik, ki upravlja energetske objekte, naprave, postroje ali napeljave, za katere je predpisan inšpekcijski nadzor po tem zakonu, takoj obvestiti energetsko inšpekcijo o poškodbah in okvarah, ki imajo za posledico prekinitev oziroma omejitev dobave energije ali če obstaja nevarnost za življenje in zdravje ljudi ali nevarnost, da utegne nastati večja materialna škoda;
  + 458. člen EZ-1 določa, da mora odgovorna oseba pravne ali fizične osebe ter posameznik, ki izvaja dela na energetskem objektu, napravi, napeljavi oziroma postroju, energetski inšpekciji sporočiti datum začetka gradnje, rekonstrukcije ali obnove ter datum začetka funkcionalnih in zagonskih preizkusov na energetskih napravah, napeljavah, postrojih in objektih.

### Prekrškovni postopki

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oziroma zaznanih kršitev bodisi v okviru inšpekcijskega postopka bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče načrtovati.

### Predlogi za spremembo zakonodaje

IE redno spremlja predloge zakonov in podzakonskih predpisov in daje predloge za njihovo spremembo.

# INŠPEKCIJA ZA OKOLJE

Inšpekcija za okolje (v nadaljnjem besedilu: IO) opravlja naloge inšpekcijskega nadzora nad izvajanjem predpisov na naslednjih delovnih področjih:

* + ravnanje z odpadki in čezmejno pošiljanje odpadkov;
  + industrijsko onesnaževanje voda in tveganje za okolje ter emisije snovi v vode iz naprav, za katere je predpisan obratovalni monitoring;
  + emisije snovi v zrak iz nepremičnih virov onesnaževanj;
  + hrup;
  + državna meteorološka, hidrološka, oceanografska in seizmološka služba;
  + dimnikarske storitve;
  + skladiščenje nevarnih snovi v nepremičnih skladiščnih posodah in nepremične opreme, ki vsebuje fluorirane toplogredne pline ali ozonu nevarne snovi;
  + gensko spremenjeni organizmi;
  + elektromagnetno sevanje in svetlobno onesnaževanje.

## 4.1 PRISTOJNOSTI NADZORA IN DELOVNA PODROČJA

IO izvaja inšpekcijski nadzor nad izvajanjem naslednjih krovnih zakonov in na njihovi podlagi izdanih predpisov:

* Zakon o varstvu okolja (Uradni list RS, št. 44/22, s spremembami; v nadaljnjem besedilu: ZVO-2);
* Zakon o varstvu okolja (Uradni list RS, št. 41/04, s spremembami; v nadaljnjem besedilu: ZVO-1);
* Zakon o ravnanju z gensko spremenjenimi organizmi (Uradni list RS, št. 67/02, s spremembami; v nadaljnjem besedilu: ZRGSO);
* Zakon o dimnikarskih storitvah (Uradni list RS, št. 68/16 – v nadaljnjem besedilu: ZDimS);
* Zakon o državni meteorološki, hidrološki, oceanografski in seizmološki službi (Uradni list RS, št. 60/17; v nadaljnjem besedilu: ZDMHS);
* Zakon o interventnih ukrepih pri ravnanju s komunalno odpadno embalažo in odpadnimi nagrobnimi svečami (Uradni list RS, št. 84/18; v nadaljnjem besedilu: ZIURKOE);
* Zakon o porabi sredstev dolgoročnih rezervacij za ekološko sanacijo (Uradni list RS, št. 59/01 in 80/04 – ZUARLPP; v nadaljnjem besedilu: ZPDRES);
* Zakon o uvajanju naprav za proizvodnjo električne energije iz obnovljivih virov energije (Uradni list RS, št. 78/23; v nadaljnjem besedilu: ZUNPEOVE);
* podzakonski akti, izdani na podlagi zgoraj navedenih zakonov.

### ZAKON O VARSTVU OKOLJA

Zakon o varstvu okolja (v nadaljnjem besedilu: ZVO) določa obvezno načrtovanje inšpekcijskega pregleda za:

* naprave, ki povzročajo industrijske emisije, in
* obrate manjšega in večjega tveganja za okolje.

ZVO tudi določa, da se inšpekcijski nadzor nad osebami, ki morajo imeti okoljevarstveno dovoljenje ali odločbo o dovolitvi opravljanja priglašene dejavnosti za ravnanje z odpadki, opravlja v skladu z načrtom nadzora, ki ga pristojna inšpekcija sprejme za tri leta.

Inšpekcija za okolje vsako leto izdela letni program dela za redne inšpekcijske preglede s konkretnim seznamom inšpekcijskih zavezancev za posameznega inšpektorja, ki vključuje:

* vse obrate SEVESO večjega tveganja,
* obrate SEVESO manjšega tveganja, pri katerih se je inšpekcijski pregled opravil pred tremi leti,
* naprave, ki povzročajo industrijske emisije, naprave za obdelavo odpadkov in zbirne centre, ki so se na podlagi sistematičnega ocenjevanja okoljskih tveganj uvrstile na letni program dela ali pa je bil zadnji pregledan opravljen pred tremi leti, in
* druge vire onesnaževanja in na tveganju za okolje oziroma druge zavezance s področja okoljske zakonodaje.

Zavezanci so razvrščeni glede na prioriteto nadzora, 1. in 2. prioriteta se obravnavata prednostno, 3. prioriteta pa je namenjena nadzoru okoljsko manj problematičnih zadev. Cilj v letu 2024 je izvedba letnega programa dela v celoti (predviden nadzor nad 1090 zavezanci).

Posebna pozornost bo namenjena nadzoru nad večjimi zavezanci glede ravnanja z odpadki, kot so predelovalci, odstranjevalci in zbiralci odpadkov, ter nadzoru nad sistemi ravnanja z odpadki, ki temeljijo na razširjeni odgovornosti proizvajalcev (na primer embalaža). Tudi v letu 2024 se bo pri zavezancih iz rednega letnega programa dela pri inšpekcijskih nadzorih poleg vsebin, ki so predmet rednega pregleda, posebna pozornost namenila reševanju prijav izvajalcev javnih služb zoper družbe za ravnanje z odpadno embalažo glede izpolnjevanje obveznosti proizvajalčeve razširjene odgovornosti (v nadaljnjem besedilu: PRO).

Ustavno sodišče (v nadaljnjem besedilu: US) je s sklepom št. U-I-104/22-15 z dne 19. 5. 2022 namreč do končne odločitve US zadržalo izvrševanje tretjega in četrtega odstavka 37. člena, četrtega, petega, šestega, sedmega, osmega, devetega in enajstega odstavka 38. člena, prvega odstavka 40. člena, 41. člena ter prvega, tretjega, četrtega, petega, šestega, osmega in devetega odstavka 275. člena ZVO-2. Glede na navedeno se v skladu s prehodnimi in končnimi določbami ZVO-2 skupno izpolnjevanje obveznosti PRO do končne odločitve US izvaja po ureditvi, določeni v ZVO-1, ki v tem delu tako še vedno velja.

S področja varstva okolja bodo izvedene še naslednje koordinirane akcije nadzora:

* koordinirana akcija nadzora čezmejnega pošiljanja odpadkov in nadzor prevoznikov glede opremljenosti vozil za prevoz odpadkov z napravo z vgrajenim sledilnim sistemom globalnega pozicioniranja (GPS);
* koordinirana akcija nadzora komunalnih čistilnih naprav (KČN), ki po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci, za katere ARSO ni prejel poročila o obratovalnem monitoringu;
* koordinirana akcija nadzora naprav, ki odvajajo industrijsko odpadno vodo (IOV) in po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci, za katere ARSO ni prejel poročila o obratovalnem monitoringu;
* koordinirana akcija nadzora naprav, ki po podatkih ARSO presegajo mejne vrednosti emisij snovi v zrak iz nepremičnih virov onesnaževanja ter neskladnosti izvajanja in poročanja zavezancev o trajnih meritvah emisij snovi v zrak iz kurilnih naprav;
* koordinirana akcija nadzora nad izvajanjem monitoringa lastnosti goriv na kraju dobave skladno z drugim odstavkom 13. člena Uredbe o fizikalno-kemijskih lastnostih tekočih goriv;
* koordinirana akcija nadzora nad zavezanci, ki niso poročali za koledarsko leto 2022 skladno z določili iz 7. člena Uredbe o uporabi fluoriranih toplogrednih plinov in ozonu škodljivih snoveh;
* koordinirana akcija nadzora nad izvajanjem Uredbe o skladiščenju trdnih gorljivih odpadkov na prostem pri zavezancih iz rednega programa dela, kadar ti hkrati skladiščijo 200 m3 ali več trdnih gorljivih odpadkov na prostem;
* koordinirana akcija nadzora nad merilnimi mesti za izvedbo prvih meritev in izvajanje obratovalnega monitoringa odpadnih voda.

### ZAKON O GENSKO SPREMENJENIH ORGANIZMIH

Namen izvajanja nadzora na področju ravnanja z gensko spremenjenimi organizmi (GSO) je zagotoviti izvajanje predpisanih ukrepov za preprečevanje in zmanjševanje možnih škodljivih vplivov na okolje, zlasti glede ohranjanja biotske raznovrstnosti, in na zdravje ljudi, do katerih bi lahko prišlo pri delu z GSO v zaprtih sistemih, ob namernem sproščanju GSO v okolje ali dajanju izdelkov na trg.

Za potrebe izvajanja inšpekcijskega nadzora na podlagi ZRGSO sta strokovno usposobljeni dve inšpektorici, ki poleg tega izvajata tudi nadzor nad izvajanjem predpisov s področja varstva okolja (ZVO-2).

Na območju Slovenije sta v register GSO trenutno vpisana 102 zaprta sistema, od katerih v 39 sistemih izvajajo delo v drugem varnostnem razredu, v preostalih pa delo v prvem varnostnem razredu. Inšpekcijski nadzor nad delom z GSO v zaprtih sistemih je zastavljen tako, da se opravi redni inšpekcijski pregled vsakega zavezanca na tri leta do pet let, glede na uvrstitev v varnostni razred.

V letu 2024 bo inšpekcijski nadzor zajemal preverjanje izvajanja zadrževalnih in drugih varnostnih ukrepov pri delu z GSO ter ugotavljanje morebitnih nepravilnosti glede uvrstitve dela v varnostni razred.

### ZAKON O DIMNIKARSKIH STORITVAH (ZDimS)

ZDimS, katerega večina določb se je začela uporabljati 1. januarja 2017, je sistemsko uredil način izvajanja dimnikarskih storitev in plačilo zanje, pogoje in postopke za pridobitev licenc in dovoljenj za opravljanje dimnikarskih storitev, posebej je opredelil naloge dimnikarske družbe in dimnikarja ter obveznosti uporabnika. Z uveljavitvijo ZDimS se dimnikarske storitve ne izvajajo več na podlagi podeljenih koncesij kot obvezna gospodarska javna služba, ampak gre za prosto dostopno storitev na trgu. V Sloveniji smo prešli s koncesijskega na licenčni sistem opravljanja dimnikarskih storitev, ki uporabniku dimnikarskih storitev omogoča prosto izbiro dimnikarske družbe, hkrati pa mu nalaga obveznost, da omogoči izvajanje dimnikarskih storitev v predpisanih rokih.

Ustrezno stanje malih kurilnih naprav, ki pripomore k zmanjšanju onesnaževanja okolja in manjši porabi goriv ter je bistvenega pomena tudi za zagotavljanje požarne varnosti ter varovanja zdravja in premoženja uporabnikov kurilnih naprav in drugih, se zagotavlja z izvajanjem vseh predpisanih dimnikarskih storitev, ki jih opravljajo dimnikarske družbe oziroma pri njih zaposleni dimnikarji.

Inšpektorji za okolje bodo v letu 2024 na podlagi letnega načrta dela izvajali redni inšpekcijski nadzor pri dimnikarskih družbah ter izredne inšpekcijske preglede v zvezi s prejetimi pobudami in ugotavljali, ali dimnikarske družbe, dimnikarji in uporabniki dimnikarskih storitev izpolnjujejo svoje obveznosti tako, kot to določajo ZDimS in na njegovi podlagi izdani predpisi.

## IZHODIŠČA IN CILJI

Za leto 2024 si je IO zastavil naslednje cilje:

* v skladu z letnim programom dela izveden nadzor nad obrati večjega in manjšega tveganja za okolje (SEVESO), zavezanci za ravnanje z odpadki (nadzor nad osebami, ki morajo imeti okoljevarstveno dovoljenje ali odločbo o dovolitvi opravljanja priglašene dejavnosti za ravnanje z odpadki), napravami, ki povzročajo industrijske emisije (zavezanci IED) in drugimi zavezanci iz letnega programa dela;
* nadzor nad skladnostjo delovanja naprav ali obratov z okoljevarstvenim dovoljenjem, izdanim na podlagi 126. člena ZVO-2 (druge naprave in dejavnosti);
* nadzor nad proizvajalci (organizacijami, v primeru skupnega izpolnjevanja obveznosti proizvajalcev istovrstnih proizvodov), če dajejo na trg v Republiki Sloveniji proizvode, za katere velja PRO (inšpektor najmanj enkrat letno preveri skladnost izvajanja aktivnosti in ukrepov z načrtom);
* preventivno delovanje, predvsem z obveščanjem na spletu ter odzivanjem na vprašanja in pobude novinarjev in strank;
* posodobitev in nadgradnja internega informacijskega sistema;
* zagotoviti učinkovito jasno pravno podlago za delovanje IO z aktivnim sodelovanjem pri pripravi predpisov;
* izboljšati kakovost dela na področju inšpekcijskega nadzora in ukrepanja zlasti z rednim izobraževanjem in usposabljanjem inšpektorjev, učinkovitejšim izvajanjem postopkov izvršb in mehanizmom kontrolnih monitoringov;
* prizadevati si za kadrovsko krepitev IO, ki bo zagotovila povečan obseg rednih nadzorov na področjih, kjer je zaznana večja neskladnost zavezancev, in hitrejšo obravnavo prijav prednostnih nalog druge ravni;
* vključevanje novih zavezancev na določenih področjih v letni načrt rednih pregledov.

## REDNI INŠPEKCIJSKI NADZORI

**Načrtovanje rednega nadzora**

**Zakonodaja določa zelo široko področje dela IO, kar pomeni tudi izjemno veliko število zavezancev. Zaradi omejenega števila inšpektorjev za okolje je delo inšpektorjev organizirano tako, da se zagotovi sistematični nadzor nad pomembnejšimi viri obremenjevanja okolja. IO za zagotavljanje učinkovitega izvajanja nalog inšpekcijskega nadzora sprejme triletni program dela, s katerim določi vsebino in obseg izvajanja inšpekcijskega nadzora. Pri načrtovanju se določi tudi najučinkovitejši način izvedbe nadzora glede na zastavljeni cilj. Praviloma se zavezanci, ki pomenijo večje tveganje za okolje, uvrstijo v redni nadzor in se glede na tveganje pregledujejo v krajših ali daljših obdobjih. Če so širše zaznane neskladnosti na posameznih področjih ali za zagotovitev celovitega pregleda na posameznem področju nadzora, se načrtujejo tudi koordinirane akcije nadzora.**

**Zakon o varstvu okolja določa, da je treba za obrate večjega tveganja za okolje (SEVESO), za zavezance za ravnanje z odpadki ter za naprave, ki povzročajo onesnaževanje večjega obsega ( IED zavezanci), zagotavljati reden nadzor, zato je načrtovanje nadzora teh zavezancev podrobnejše in celovitejše. Merila za razvrščanje inšpekcijskih zavezancev v tri različne kategorije temeljijo na** **velikosti vira onesnaževanja in na tveganju za okolje, ki ga dejavnost takega vira povzroča.**

**Vsako leto se izdela načrt dela s konkretnim seznamom inšpekcijskih zavezancev, razvrščenih po kategorijah, ki so predmet inšpekcijskega nadzora v tekočem letu. Zavezanci, razvrščeni v prvo in drugo prioriteto, se obravnavajo prednostno, tretja prioriteta pa je namenjena nadzoru okoljsko manj problematičnih zadev.**

V procesu načrtovanja se določijo:

* področja nadzora inšpekcije;
* zavezanci;
* prednostna področja nadzora (nad katerim področjem in/ali katerimi zavezanci je nadzor pomembnejši glede na tveganje za okolje) in
* namen načrtovanega nadzora (zagotavljanje skladnosti zavezancev, ocena skladnosti na določenem področju, ocena učinkovitosti zakonodajnih rešitev, zakonsko določene obveznosti nadzora in drugo).

Pri izbiri področja nadzora se upoštevajo zlasti:

* vpliv dejavnosti na okolje;
* zaveze za doseganje skladnosti z evropskim pravnim redom, ki jo mora zagotavljati Slovenija;
* cilji nacionalnih strategij, akcijskih načrtov, operativnih programov in drugo;
* zaznani obseg kršitev na posameznih področjih;
* ugotovitve na podlagi spremljanja;
* analize obremenitev in vplivov na okolje ter
* upoštevanje izhodišč nacionalnega programa varstva okolja ter zahtev notranje in evropske zakonodaje, ki terjajo poročanje o ugotovitvah inšpekcijskega nadzora v preteklih letih.

Pri načrtovanju se določi tudi najučinkovitejši način izvedbe nadzora glede na zastavljeni cilj. Praviloma se zavezanci, ki pomenijo večje tveganje za okolje, uvrstijo v redni nadzor in se glede na tveganje pregledujejo v krajših ali daljših obdobjih. Lahko se načrtujejo tudi akcije nadzora, če so širše zaznane neskladnosti na posameznih področjih ali za zagotovitev celovitega pregleda na posameznem področju nadzora.

Večina predpisov ne določa obveznih rednih letnih izvedb inšpekcijskega nadzora, vendar dosedanja praksa kaže pozitivne učinke take oblike dela. Izjema pri tem so obrati večjega in manjšega tveganja za okolje ter naprave, ki lahko povzročajo onesnaževanje večjega obsega, pri katerih je redni inšpekcijski nadzor že določen v Zakonu o varstvu okolja.

V ta namen smo izdelana merila za razvrstitev onesnaževalcev razporedili v tri skupine (prioritete) glede vpliva njihove dejavnosti na okolje. Metodologijo smo razvijali nekaj let in sproti spremljali učinke ter po potrebi izvedli popravke.

I. prioriteta: redni letni inšpekcijski nadzor nad zavezanci iz te skupine se izvede najmanj enkrat na leto.

II. prioriteta: redni letni inšpekcijski nadzor nad zavezanci iz te skupine se izvede najmanj enkrat na dve leti.

III. prioriteta: redni letni inšpekcijski nadzor nad zavezanci iz te skupine se izvede na tri leta do pet let.

**Področja dela IO**

V preglednici so našteta delovna področja inšpekcije:

|  |
| --- |
| A KAKOVOST ZRAKA  A1 Emisije snovi v zrak iz nepremičnih virov  A4 Emisije iz kurilnih naprav  A5 Emisije hlapnih organskih snovi iz naprav, ki uporabljajo organska topila  A6 Preprečevanje in zmanjševanje emisije delcev z gradbišč  A7 Trgovanje z emisijskimi kuponi |
| B RAVNANJE Z ODPADKI  B1 Nadzor nad ravnanjem z odpadki  B2 Nadzor nad odlaganjem odpadkov na odlagališčih  B3 Nadzor nad sežiganjem in sosežiganjem odpadkov  B4 Nadzor nad ravnanjem z odpadki iz proizvodnje titanovega dioksida  B5 Nadzor nad čezmejnim pošiljanjem odpadkov  B6 Nadzor nad ravnanjem z odpadnimi olji  B7 Nadzor nad ravnanjem in odstranjevanjem PCB/PCT  B8 Nadzor nad ravnanjem z baterijami in akumulatorji, ki vsebujejo nevarne snovi  B9 Nadzor nad ravnanjem z odpadno električno in elektronsko opremo  B10 Nadzor nad ravnanjem z embalažo in odpadno embalažo  B11 Nadzor nad ravnanjem z materiali, ki vsebujejo azbest  B12 Nadzor nad ravnanjem z odpadki, ki nastajajo pri gradbenih delih  B13 Nadzor nad obremenjevanjem tal z vnašanjem odpadkov  B14 Nadzor nad ravnanjem z organskimi kuhinjskimi odpadki in zelenim vrtnim odpadom  B15 Nadzor nad ravnanjem z odpadnimi jedilnimi olji in mastmi  B16 Nadzor nad ravnanjem z biološko razgradljivimi odpadki v kompost in digestat  B18 Nadzor nad ravnanjem z odpadki iz zdravstvene dejavnosti in z odpadnimi zdravili  B19 Nadzor nad ravnanjem z izrabljenimi motornimi vozili  B20 Nadzor nad ravnanjem z odpadnimi gumami  B21 Nadzor nad ravnanjem z ladijskimi odpadki  B22 Nadzor nad ravnanjem z rudarskimi odpadki  B23 Nadzor nad ravnanjem z odpadnimi fitofarmacevtskimi sredstvi  B24 Nadzor nad predelavo nenevarnih odpadkov v trdno gorivo  B25 Nadzor nad ravnanjem z odpadnimi nagrobnimi svečami  B27 Nadzor nad obveznimi občinskimi gospodarskimi javnimi službami zbiranja  komunalnih odpadkov  B28 Nadzor nad skladiščenjem trdnih gorljivih odpadkov na prostem  B29 Nadzor nad uporabo blata iz KČN v kmetijstvu  B30 Nadzor nad OVD za odpadke/odločbe o dovolitvi opravljanja priglašene dejavnosti  B31 Nadzor nad ravnanjem s plastičnimi proizvodi za enkratno uporabo  B32 Nadzor nad ravnanjem z amalgamskimi odpadki  B33 Nadzor nad obdelavo odpadkov v premičnih napravah |
| C Kakovost voda v skladu z ZVO-2  C1 Nadzor nad zavezanci z industrijskimi odpadnimi vodami  C2 Nadzor nad zavezanci s KČN  C3 Nadzor nad skladiščenjem nevarnih tekočih v nepremičnih posodah |
| F KEMIKALIJE  F1 Nadzor nad ravnanjem s fluoriranimi toplogrednimi plini in ozonu škodljivimi snovmi  F3 Nadzor nad kakovostjo tekočih goriv in izvajanjem ukrepov pospeševanja uporabe  biogoriv |
| G NADZOR SEVESO |
| H HRUP |
| I ELEKTROMAGNETNO SEVANJE |
| J SVETLOBNO ONESNAŽEVANJE |
| L DIMNIKARSKE DRUŽBE  L1 Nadzor nad dimnikarskimi družbami  L2 Nadzor uporabnikov dimnikarskih storitev |
| M GENSKO SPREMENJENI ORGANIZMI |
|  |

**Načrtovanje nadzora nad SEVESO, odpadki, IED-zavezanci**

Osnovna usmeritev politike varstva okolja, ki jo opredeljuje ZVO-2, je usmerjena v zagotavljanje trajnostnega razvoja. Inšpekcijski nadzor mora dati za dosego cilja na področju politike varstva okolja poudarek preprečevanju in zmanjševanju onesnaževanja na viru, smotrni rabi naravnih virov ter ohranjanju biotske raznovrstnosti.

Izhodišče za načrtovanje inšpekcijskih pregledov je okoljski inšpekcijski načrt. Pravna podlaga za izdelavo okoljskega inšpekcijskega načrta za nadzor nad IED-zavezanci sta 23. člen Direktive 2010/75/EU Evropskega parlamenta in Sveta o industrijskih emisijah (direktiva IED) ter 244. člen ZVO-2.

Temelj načrta je opredelitev dejavnosti in naprav, ki povzročajo industrijsko onesnaževanje. Na podlagi teh podatkov lahko inšpekcijski organ izvede oceno tveganja naprav, ki se upošteva pri določanju prednostnih nalog v inšpekcijskem nadzoru. Načrt mora zajeti vse obrate na državni, regionalni in lokalni ravni ter se redno pregleduje in po potrebi posodablja. Vključevati mora postopke za pripravo programov za redne in izredne inšpekcijske preglede. Redni pregledi bodo temeljili na sistematičnem ocenjevanju okoljskih tveganj (angl. *risk assessment*). Od ocene okoljskih tveganj bo odvisna pogostost inšpekcijskih pregledov, pri čemer časovni razmik med dvema pregledoma na kraju samem ne sme presegati enega leta za najnevarnejše obrate in treh let za najmanj nevarne obrate.

Vsebino okoljskega inšpekcijskega načrta določa drugi dostavek 244. člena ZVO-2, načrt vsebuje zlasti:

1. splošno oceno pomembnih okoljskih vprašanj, povezanih z inšpekcijskim nadzorom;
2. geografsko območje, ki ga zajema okoljski inšpekcijski načrt;
3. seznam naprav;
4. postopke za pripravo programov za redne okoljske inšpekcijske preglede;
5. postopke za izredne okoljske inšpekcijske preglede iz petega odstavka tega člena in
6. po potrebi opredelitev sodelovanja z organi iz drugega odstavka 243. člena ZVO-2.

**Splošna ocena pomembnih okoljskih vprašanj**

Pomembna okoljska vprašanja je treba opredeliti in ugotoviti stanje na posameznih področjih varstva okolja.


**Pomembnejše naloge varstva okolja so predvsem:**

* preprečitev in zmanjšanje obremenjevanja okolja;
* ohranjanje in izboljševanje kakovosti okolja;
* trajnostna raba naravnih virov;
* zmanjšanje rabe energije in večja uporaba obnovljivih virov energije;
* odpravljanje posledic obremenjevanja okolja, izboljšanje porušenega naravnega ravnovesja in ponovno vzpostavljanje njegovih regeneracijskih sposobnosti;
* povečevanje snovne učinkovitosti proizvodnje in potrošnje ter opuščanje in nadomeščanje uporabe nevarnih snovi.

**Za doseganje navedenih ciljev je treba na državni in lokalni ravni:**

* spodbujati proizvodnjo in potrošnjo, ki prispevata k zmanjšanju obremenjevanja okolja;
* spodbujati razvoj in uporabo tehnologij, ki preprečujejo, odpravljajo ali zmanjšujejo obremenjevanje okolja in rabo naravnih virov, ter dosledno uveljaviti načelo »onesnaževalec plača«;
* izvesti presojo stanja okolja in vplivov na okolje;
* vključiti sodelovanje javnosti.

**Načrt dela IO zajema vso Slovenijo.**



Vir: ARSO, Atlas okolja

### REGISTER OBRATOV, KI JIH ZAJEMA OKOLJSKI NAČRT NADZORA NAD OBRATI IED

Trenutno obstaja register IED-zavezancev: <https://www.gov.si/zbirke/seznami/register-upravljavcev-in-izdanih-ied-okoljevarstvenih-dovoljenj/>.

**Industrijske dejavnosti po direktivi IED so:**

**1 Energetika**

1.1 Izgorevanje goriv v napravah s skupno nazivno vhodno toplotno močjo 50 MW ali več

1.2 Rafiniranje nafte in plina

1.3 Proizvodnja koksa

1.4 Uplinjanje ali utekočinjanje:

(a) premoga;

(b) drugih goriv v napravah s skupno nazivno vhodno toplotno močjo 20 MW ali več

**2 Proizvodnja in predelava kovin**

2.1 Praženje ali sintranje kovinskih rud (vključno s sulfidnimi rudami)

2.2 Proizvodnja surovega železa ali jekla (primarno in sekundarno taljenje), vključno z neprekinjenim litjem, z zmogljivostjo nad 2,5 tone na uro

2.3 Predelava železa in jekla:

(a) obratovanje obratov za vroče valjanje z zmogljivostjo nad 20 ton surovega jekla na uro

(b) obratovanje kovačnic s kladivi, katerih energija je večja od 50 kilojoulov na kladivo in v katerih uporabljena toplotna moč presega 20 MW

(c) nanašanje zaščitnih prevlek iz staljenih kovin z vložkom nad 2 toni surovega jekla na uro

2.4 Obratovanje livarn železa in jekla s proizvodno zmogljivostjo nad 20 ton na dan

2.5 Predelava neželeznih kovin:

(a) proizvodnja surovih neželeznih kovin iz rude, koncentratov ali sekundarnih surovin z metalurškimi, kemijskimi ali elektrolitskimi postopki

(b) taljenje in legiranje neželeznih kovin, vključno z izrabljenimi izdelki za predelavo in z obratovanjem livarn neželeznih kovin s talilno zmogljivostjo nad 4 tone na dan za svinec in kadmij ali 20 ton na dan za vse druge kovine

2.6 Površinska obdelava kovin ali plastičnih mas z uporabo elektrolitskih ali kemičnih postopkov v kadeh s prostornino nad 30 m³

**3 Nekovinska industrija**

3.1 Proizvodnja cementa, apna in magnezijevega oksida:

(a) proizvodnja cementnega klinkerja v rotacijskih pečeh s proizvodno zmogljivostjo nad 500 ton na dan ali drugih pečeh s proizvodno zmogljivostjo nad 50 ton na dan

(b) proizvodnja apna v pečeh s proizvodno zmogljivostjo nad 50 ton na dan

(c) proizvodnja magnezijevega oksida v pečeh s proizvodno zmogljivostjo nad 50 ton na dan

3.2 Proizvodnja azbesta ali izdelava azbestnih izdelkov

3.3 Proizvodnja stekla, vključno s steklenimi vlakni, s talilno zmogljivostjo nad 20 ton na dan

3.4 Taljenje mineralnih snovi, vključno s proizvodnjo mineralnih vlaken, s talilno zmogljivostjo nad 20 ton na dan

3.5 Izdelava keramičnih izdelkov z žganjem, zlasti strešnikov, opek, ognjevzdržnih opek, ploščic, lončevine ali porcelana s proizvodno zmogljivostjo nad 75 ton na dan in/ali zmogljivostjo peči nad 4 m³ in z vložkom v posamezno peč nad 300 kg/m³

**4 Kemična industrija**

4.1 Proizvodnja organskih kemikalij, kot so:

(a) enostavni ogljikovodiki (ciklični ali aciklični, nasičeni ali nenasičeni, alifatski ali aromatski);

(b) ogljikovodiki z vezanim kisikom, kot so alkoholi, aldehidi, ketoni, karboksilne kisline, estri, zmesi estrov, acetati, etri, peroksidi in epoksi smole;

(c) ogljikovodiki z vezanim žveplom;

(d) ogljikovodiki z vezanim dušikom, kot so amini, amidi, dušikove, nitro- ali nitratne spojine, nitrili, cianati, izocianati;

(e) ogljikovodiki z vezanim fosforjem;

(f) halogenirani ogljikovodiki;

(g) organokovinske spojine;

(h) plastične mase (polimeri, sintetična vlakna in vlakna na osnovi celuloze);

(i) sintetične gume;

(j) barve in pigmenti;

(k) površinsko aktivne snovi.

4.2 Proizvodnja anorganskih kemikalij, kot so:

(a) plini, kot so amonijak, klor ali vodikov klorid, fluor ali vodikov fluorid, ogljikovi oksidi, žveplove spojine, dušikovi oksidi, vodik, žveplov dioksid, karbonilklorid;

(b) kisline, kot so kromova, fluorovodikova, fosforjeva, dušikova, klorovodikova in žveplova kislina, oleum, žveplasta kislina;

(c) baze, kot so amonijev hidroksid, kalijev hidroksid, natrijev hidroksid;

(d) soli, kot so amonijev klorid, kalijev klorat, kalijev karbonat, natrijev karbonat, perborat, srebrov nitrat;

(e) nekovine, kovinski oksidi ali druge anorganske spojine, kot so kalcijev karbid, silicij in silicijev karbid.

4.3 Proizvodnja fosfornih, dušikovih in kalijevih gnojil (enostavnih ali sestavljenih)

4.4 Proizvodnja sredstev za varstvo rastlin ali biocidov

4.5 Proizvodnja farmacevtskih izdelkov, vključno s polizdelki

4.6 Proizvodnja eksplozivnih snovi

**5. Ravnanje z odpadki**

5.1 Odstranjevanje ali predelava nevarnih odpadkov z zmogljivostjo nad 10 ton na dan, ki zajema dejavnost ali več naslednjih dejavnosti:

(a) biološko obdelavo;

(b) fizikalno-kemijsko obdelavo;

(c) mešanje pred izvedbo katere koli druge dejavnosti iz točk 5.1 in 5.2;

(d) prepakiranje pred izvedbo katere koli druge dejavnosti iz točk 5.1 in 5.2;

(e) pridobivanje topil/regeneracijo;

(f) recikliranje/pridobivanje anorganskih snovi, razen kovin ali kovinskih spojin;

(g) regeneracijo kislin ali baz;

(h) predelavo sestavin, uporabljenih za zmanjšanje onesnaženosti;

(i) predelavo sestavin iz katalizatorjev;

(j) ponovno rafiniranje olja ali druge ponovne uporabe olja;

(k) površinsko zajezitev.

5.2 Odstranjevanje ali predelava odpadkov v sežigalnici odpadkov ali napravi za sosežig odpadkov:

(a) za nenevarne odpadke z zmogljivostjo nad 3 tone na uro;

(b) za nevarne odpadke z zmogljivostjo nad 10 ton na dan.

5.3 (a) Odstranjevanje nenevarnih odpadkov z zmogljivostjo nad 50 ton na dan, ki zajema dejavnost ali več naslednjih dejavnosti, razen dejavnosti iz Direktive Sveta 91/271/EGS z dne 21. maja 1991 o čiščenju komunalne odpadne vode (UL L št. 135 z dne 30. 5. 1991, str. 40):

(i) biološko obdelavo;

(ii) fizikalno-kemijsko obdelavo;

(iii) predhodno obdelavo odpadkov za sežig ali sosežig;

(iv) obdelavo žlindre in pepela;

(v) obdelavo kovinskih odpadkov, vključno z odpadno električno in elektronsko opremo ter izrabljenimi vozili in njihovimi deli, v drobilnikih.

(b) Odstranjevanje ali kombinacija odstranjevanja in predelave nenevarnih odpadkov z zmogljivostjo nad 75 ton na dan, ki zajema dejavnost ali več naslednjih dejavnosti, razen dejavnosti iz Direktive 91/271/EGS:

(i) biološko obdelavo;

(ii) predhodno obdelavo odpadkov za sežig ali sosežig;

(iii) obdelavo žlindre in pepela;

(iv) obdelavo kovinskih odpadkov, vključno z odpadno električno in elektronsko opremo ter izrabljenimi vozili in njihovimi deli, v drobilnikih.

Če je anaerobna presnova edina dejavnost obdelave odpadkov, ki se izvaja, je prag zmogljivosti za to dejavnost 100 ton na dan.

5.4 Odlagališča odpadkov, opredeljenih v točki g 2. člena Direktive Sveta 1999/31/ES z dne 26. aprila 1999 o odlaganju odpadkov na odlagališčih (UL L št. 182 z dne 16. 7. 1999, str. 1), ki sprejmejo več kot 10 ton odpadkov na dan ali s skupno zmogljivostjo nad 25.000 ton, razen odlagališč za inertne odpadke

5.5 Začasno skladiščenje nevarnih odpadkov, ki niso zajeti v točki 5.4, do začetka ene izmed dejavnosti iz točk 5.1, 5.2, 5.4 in 5.6 s skupno zmogljivostjo nad 50 ton, razen začasnega skladiščenja na mestu nastanka odpadkov do začetka zbiranja

5.6 Podzemno skladiščenje nevarnih odpadkov s skupno zmogljivostjo nad 50 ton

**6 Druge dejavnosti**

6.1 Proizvodnja v industrijskih obratih:

(a) papirne kaše iz lesa ali drugih vlaknatih materialov;

(b) papirja ali kartona s proizvodno zmogljivostjo nad 20 ton na dan;

(c) ene ali več naslednjih plošč na lesni podlagi: usmerjene pramenske plošče, iverne ali vlaknene plošče s proizvodno zmogljivostjo nad 600 m³ na dan.

6.2 Predhodna obdelava (postopki, kot so pranje, beljenje, mercerizacija) ali barvanje tekstilnih vlaken ali tkanin, katerih zmogljivost obdelave presega 10 ton na dan

6.3 Strojenje kož, katerih zmogljivost obdelave presega 12 ton končnih izdelkov na dan

6.4 (a) Obratovanje klavnic z zmogljivostjo zakola več kot 50 ton na dan

(b) Obdelava in predelava, razen pakiranja, naslednjih surovin, predhodno obdelanih ali neobdelanih, za proizvodnjo živil ali krme iz:

(i) le živalskih surovin (razen mleka) s proizvodno zmogljivostjo več kot 75 ton končnih izdelkov na dan;

(ii) le rastlinskih surovin s proizvodno zmogljivostjo več kot 300 ton končnih izdelkov na dan ali 600 ton na dan, če obrat deluje več kot 90 zaporednih dni katero koli leto;

(iii) živalskih in rastlinskih surovin v kombiniranih in posameznih proizvodih s proizvodno zmogljivostjo končnih izdelkov, ki presega:

– 75 ton na dan, če je A enako 10 ali več, ali

– (300 – (22,5 × A)) ton na dan v vseh drugih primerih,

pri čemer je »A« odstotni delež živalskih surovin (v odstotku teže) v proizvodni zmogljivosti končnih izdelkov.

Embalaža ni všteta v končno težo proizvoda.

Izjema je, če je surovina samo mleko.

(c) Izključno obdelava in predelava mleka, če je količina zbranega mleka več kot 200 ton na dan (povprečna vrednost na letni ravni)

6.5 Odstranjevanje ali predelava živalskih trupel ali živalskih odpadkov z zmogljivostjo predelave več kot 10 ton na dan

6.6 Intenzivna reja perutnine ali prašičev:

(a) z več kot 40.000 mesti za perutnino;

(b) z več kot 2.000 mesti za prašiče pitance (težje od 30 kg) ali

(c) z več kot 750 mesti za plemenske svinje.

6.7 Površinska obdelava snovi, predmetov ali izdelkov z uporabo organskih topil, zlasti za apreturo, tiskanje, premazovanje, razmaščevanje, impregniranje proti vlagi, lepljenje, barvanje, čiščenje ali impregniranje s porabo več kot 150 kg organskih topil na uro ali več kot 200 ton na leto

6.8 Proizvodnja ogljika (antracita) ali elektrografita s sežiganjem ali grafitizacijo

6.9 Zajemanje tokov CO2 iz naprav, navedenih v tej direktivi, za namene geološkega shranjevanja v skladu z Direktivo 2009/31/ES

6.10 Konzerviranje lesa in lesnih proizvodov s kemikalijami s proizvodno zmogljivostjo, večjo od 75 m3 na dan, in ne le obdelava proti modrivosti lesa

6.11 Neodvisna obdelava odpadne vode, ki je ne ureja Direktiva 91/271/EGS, ki jo odvaja obrat iz poglavja II

**Priprava programa za redne okoljske inšpekcijske preglede na podlagi ocene tveganja in poročila o rednem inšpekcijskem pregledu**

IO za izračun ocene tveganja IED-obratov uporablja programsko orodje IRAM (angl. *Integrated Risk Assessment Method*), ki je bilo razvito v okviru projekta IMPEL IED – IRAM *Inspection Programme*. Izbranih je osem meril za izračun ocene tveganja. Po vsakem rednem inšpekcijskem pregledu obrata IED se pripravi poročilo, ki vsebuje pomembne ugotovitve glede skladnosti obrata s pogoji iz dovoljenja in sklepne ugotovitve glede tega, ali je potrebno nadaljnje ukrepanje. V treh mesecih po obisku se tudi javnosti omogoči dostop do končnega poročila tega inšpekcijskega pregleda.

### OBRATI SEVESO

IO je v skladu z določili 245. člena ZVO-2 v načrt dela vključil tudi nadzor nad obrati večjega tveganja za okolje (OVT) in nad obrati manjšega tveganja za okolje (OMT), kot so opredeljeni v Uredbi o preprečevanju večjih nesreč in omejevanju njihovih posledic (Uradni list RS, št. 22/16, 44/22 – ZVO-2 in 50/23).

Obdobje med dvema zaporednima pregledoma na kraju samem ne sme biti daljše od enega leta za obrate večjega tveganja in treh let za obrate manjšega tveganja, razen če je pristojni organ izdelal inšpekcijski program na podlagi sistematične ocene nevarnosti večjih nesreč za določeni obrat.

Vsebino in načrt nadzora nad obrati določa četrti odstavek 245. člena ZVO-2, načrt vsebuje zlasti:

1. splošno oceno varstva pred večjimi nesrečami;
2. geografsko območje in seznam obratov, ki ga zajema načrt nadzora nad obrati;
3. seznam skupin obratov z možnimi verižnimi učinki v skladu s predpisom iz tretjega odstavka 19. člena ZVO-2;
4. seznam obratov, za katere bi posamezna zunanja tveganja ali viri nevarnosti lahko povečali

tveganje večje nesreče ali njene posledice;

1. postopke rednega inšpekcijskega nadzora, vključno s programi za tak nadzor v skladu s sedmim

odstavkom tega člena;

1. postopke za inšpekcijske preglede v skladu z devetim odstavkom tega člena in
2. način sodelovanja med različnimi inšpekcijskimi organi.

**Splošna ocena varstva pred večjimi nesrečami**

Ocena varstva pred večjimi nesrečami temelji na podatkih preteklih inšpekcijskih nadzorov v OVT in OMT. Seveda pa je še vedno prostor za izboljšanje stanja varnosti pred večjimi nesrečami, predvsem v boljšem sodelovanju med obrati in lokalno skupnostjo.

**Geografsko območje in seznam obratov, ki ga zajema**

Načrt zajema vse OVT in OMT v Republiki Sloveniji. Seznam vseh obratov tveganja za okolje je na naslednji povezavi: <https://www.gov.si/assets/ministrstva/MOP/Dokumenti/Industrijske-nesrece/IED/Register_obratov.pdf>.

*Slika: Obrati večjega (rdeči) in manjšega (rumeni) tveganja za okolje*



**Seznam skupin obratov z možnimi verižnimi učinki v skladu s predpisom**

Za skupino obratov z možnimi verižnimi učinki veljajo skupine, ki jih sestavljajo obrati, katerih medsebojna razdalja je manjša od 700 m ali enaka 700 m, kot določa prvi odstavek 18. člena Uredbe o preprečevanju večjih nesreč in zmanjševanju njihovih posledic.

Seznam obratov z možnimi verižnimi učinki je na naslednji povezavi:

<https://www.gov.si/assets/ministrstva/MOP/Dokumenti/Industrijske-nesrece/IED/Seznam_verizni_ucinki.pdf>.

**Seznam obratov, za katere bi posamezna zunanja tveganja ali viri nevarnosti lahko povečali tveganje večje nesreče ali njene posledice**

Informacije o takih obratih niso na voljo, se pa načrtuje v okviru nadzorov nad obrati večjega in manjšega tveganja preverjanje, ali obstajajo posamezna zunanja tveganja ali viri nevarnosti, ki bi lahko povečali tveganje večje nesreče ali njene posledice.

**Postopki rednega inšpekcijskega nadzora**

Do izdelave meril za oceno tveganja, resnosti posledic možnih večjih nesreč ali do vzpostavitve druge metodologije za določitev pogostosti nadzora nad obrati tveganja obdobje med dvema zaporednima nadzoroma na kraju samem ni daljše od enega leta za obrate večjega tveganja za okolje in treh let za obrate manjšega tveganja za okolje.

Inšpekcijski pregledi obratov tveganja so praviloma načrtovani. Zavezanec je pred nadzorom obrata obveščen o datumu pregleda in obsegu načrtovanega inšpekcijskega nadzora. Za vsako leto se izdela vprašalnik, ki zajema vsebine po programu inšpekcijskih nadzorov za posamezno koledarsko leto.

**Pregled obratov večjega tveganja za okolje v letu 2024 bo zajemal:**

1. preverjanje količin prisotnih nevarnih snovi;
2. preverjanje postopkov pretakanja na pretakališčih;
3. izobraževanje za skladiščne delavce;
4. ugotavljanje, ali obstajajo posamezna zunanja tveganja ali viri nevarnosti, ki bi povečali tveganje večjih nesreč ali njihovih posledic;
5. ugotavljanje, ali so v obratu prisotne kemikalije, ki reagirajo med seboj (in lahko povzročijo požar ali eksplozijo, eksotermne reakcije, oksidant reducent, sproščanje plinov);
6. ugotavljanje, ali so obrati z verižnimi učinki seznanili sosednje obrate;
7. preverjanje, ali so bili sprejeti ukrepi za preprečevanje nesreč pri pretakanju nevarnih snovi v rezervoarje in iz njih v skladiščih in v vmesne rezervoarje ali iz njih;
8. ugotavljanje, ali je bilo varnostno poročilo pregledano.

**Pregled obratov manjšega tveganja za okolje v letu 2024 bo zajemal:**

1. preverjanje količin in lastnosti prisotnih nevarnih snovi;
2. preverjanje, ali obstajajo posamezna zunanja tveganja ali viri nevarnosti, ki bi povečali tveganje večjih nesreč v obratu ali njihovih posledic;
3. ugotavljanje, ali so v obratu prisotne kemikalije, ki reagirajo med seboj (in lahko povzročijo požar ali eksplozijo, eksotermne reakcije, oksidant reducent, sproščanje plinov);
4. preverjanje, ali ima obrat skrbnika za okolje in njegovih pristojnosti;
5. ugotavljanje, ali ima obrat sklenjeno zavarovanje za okoljsko škodo;
6. pregled načrta zmanjšanja tveganja za okolje;
7. preverjanje, ali so bili sprejeti ukrepi za preprečevanje nesreč in zmanjševanje njihovih posledic;
8. obveščanje javnosti o varnostnih ukrepih;
9. preverjanje, ali so bili sprejeti ukrepi za preprečevanje nesreč pri pretakanju nevarnih snovi v rezervoarje in iz njih v skladiščih in v vmesne rezervoarje in iz njih.

**Način sodelovanja med inšpekcijskimi organi**

Po potrebi lahko pri pregledu sodelujejo tudi inšpektorji, ki nadzirajo obrate tveganja po drugih predpisih (Inšpektorat Republike Slovenije za delo, Urad Republike Slovenije za kemikalije, Inšpektorat Republike Slovenije za notranje zadeve, Inšpektorat Republike Slovenije za varstvo pred naravnimi in drugimi nesrečami, Inšpektorat Republike Slovenije za infrastrukturo).

### ZAVEZANCI ZA RAVNANJE Z ODPADKI

S spremembo ZVO-2 je v skladu z 243. členom ZVO-2 treba pripraviti program nadzora za zavezance, ki imajo okoljevarstveno dovoljenje ali potrdilo za ravnanje z odpadki iz 25. člena ZVO-2, ki je sprejet za obdobje treh let.

V letu 2024 bo IO izvajal nadzor nad predelovalci in odstranjevalci odpadkov, nadzor bo vključeval tudi zavezance, ki imajo pridobljena potrdila za ravnanje z odpadki (zbiralci, prevozniki, trgovci, posredniki). Za ocenjevanje večjih zavezancev ravnanja z odpadki bo IO uporabil programsko orodje IRAM (*Integrated Risk Assessment Method*). Drugi zavezanci se bodo ocenjevali z uporabo računalniške aplikacije PLAN.

### ČEZMEJNO POŠILJANJE ODPADKOV

Načrtovanje je proces postavljanja ciljev in opredelitve ustreznih poti in potrebnih aktivnosti za uspešno doseganje zastavljenih ciljev. S čim bolj natančnim in časovno pravočasnim načrtovanjem (več)letnega dela lahko zagotavljamo učinkovit, pregleden in odgovoren način dela.

Z ustreznim načrtovanjem se lahko zagotovijo potrebne zmogljivosti za izvajanje inšpekcijskih nadzorov in učinkovito preprečujejo nezakonite pošiljke odpadkov tako z vidika varovanja okolja kot zdravja ljudi. Ne nazadnje se z zmanjševanjem števila nezakonitih pošiljk in pravilnim ravnanjem z odpadki prispeva k zmanjšanju toplogrednih plinov, varčevanju z energijo in tudi k zmanjšanju stroškov odstranjevanja in vračanja nezakonitih pošiljk odpadkov. S tem namenom je bila z Uredbo 660/2014/ES spremenjena Uredba 1013/2006/ES o pošiljkah odpadkov, ki predpisuje pripravo načrtov za izvajanje inšpekcijskih nadzorov.

V skladu s to uredbo se pripravi načrt inšpekcijskih nadzorov za organe, ki so pristojni za izvajanje nadzora nad pošiljkami odpadkov preko meja. Nadzor nad pošiljanjem odpadkov v Republiki Sloveniji izvajajo:

* IRSOE,
* FURS,
* Policija.

Inšpekcijski načrt se nanaša na naslednje predpise:

1. Uredba 1013/2006/ES o pošiljkah odpadkov;
2. Uredba 1418/2007/ES glede izvoza nekaterih odpadkov za predelavo iz Prilog III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov prek meja ne uporablja;
3. Uredba o izvajanju Uredbe 1013/2006/ES o pošiljkah odpadkov (v nadaljnjem besedilu: izvajalska uredba);
4. Sklep Sveta OECD C(2001)107/končen o spremembah Sklepa OECD C(92)39/končen o nadzoru prehoda odpadkov za predelavo preko meja;
5. Baselska konvencija.

Pristojni organ in nadzorni organi, kontaktne osebe:

|  |  |
| --- | --- |
| **PRISTOJNI organ v Republiki Sloveniji**  **Kontaktne osebe** | **Inšpektorat Republike Slovenije za okolje in energijo**  Dunajska cesta 56  1000 Ljubljana  tel.: 01 420 4488  e-naslov: [gp.irsoe@gov.si](mailto:gp.irsoe@gov.si)  **Marija Fele-Beuermann**  tel.: 01 777 0085  e-naslov: [marija.fele-beuermann@gov.si](mailto:marija.fele-beuermann@gov.si)  **Nada Suhadolnik-Gjura**  tel.: 01 777 0086  e-naslov: [nada.suhadolnik-gjura@gov.si](mailto:nada.suhadolnik-gjura@gov.si)  **Romana Turk**  tel.: 01 777 0087  e-naslov: [romana.turk@gov.si](mailto:romana.turk@gov.si)  **Dosegljivost: od ponedeljka do petka od 8. do 16. ure** |

|  |  |
| --- | --- |
| **NADZORNI organi v Republiki Sloveniji**  **Kontaktne osebe**  **Kontaktne osebe**  **Kontaktne osebe** | **Inšpektorat Republike Slovenije za okolje in energijo**  Dunajska cesta 56, 1000 Ljubljana  tel.: 01 420 4488  e-naslov: [gp.irsoe@gov.si](mailto:gp.irsoe@gov.si)  **Bojan Počkar**  tel.: 01 434 57 13  e-naslov: [bojan.pockar@gov.si](mailto:bojan.pockar@gov.si)  **Marija Koželj Lampič**  tel.: 04 231 95 92  e-naslov: [marija.kozelj-lampic@gov.si](mailto:marija.kozelj-lampic@gov.si)  **Dosegljivost: od ponedeljka do petka od 7. do 16. ure**  **Ministrstvo za notranje zadeve Republike Slovenije**  **POLICIJA**  Litostrojska 54, 1000 Ljubljana  tel.: 01 428 40 00  telefaks: 01 251 43 30  e-naslov: [gp.policija@policija.si](mailto:gp.policija@policija.si)  **Benjamin Franca** (Uprava kriminalistične policije GPU)  tel.: 01 428 47 42  GSM: 051 657 889  e-naslov: [benjamin.franca@policija.si](mailto:benjamin.franca@policija.si)  **Gregor Peklar** (Uprava kriminalistične policije GPU)  tel.: 01 428 52 73  GSM: 030 451 201  e-naslov: [gregor.peklar@policija.si](mailto:gregor.peklar@policija.si)  **Alojz Sladič** (Uprava uniformirane policije GPU)  tel.: 01 428 45 02  GSM: 031 602 639  e-naslov: [alojz.sladic@policija.si](mailto:alojz.sladic@policija.si)  **Dosegljivost: vse dni v tednu od 7. do 15. ure**  **Finančna uprava Republike Slovenije**  Šmartinska 55, 1523 Ljubljana  tel.: 01 478 38 00  telefaks: 01 478 39 00  e-naslov: [gfu.fu@gov.si](mailto:gfu.fu@gov.si)  **David Piščanec**  tel.: 01 478 38 62  e-naslov: [david.piscanec@gov.si](mailto:david.piscanec@gov.si)  **Tomaž Suša**  tel.: 01 478 39 25  e-naslov:[tomaz.susa@gov.si](mailto:tomaz.susa@gov.si)  **Dosegljivost: od ponedeljka do petka od 7.00 do 15.30** |

**Cilji in prednostne naloge inšpekcijskih nadzorov, vključno z opisom, kako so te prednostne naloge opredeljene:**

Cilji inšpekcijskih nadzorov so:


* delovanje zavezancev v skladu z zakonodajo: preverjanje, ali zavezanci delujejo v skladu z izdanimi okoljevarstvenimi dovoljenji, upoštevajo zakonska določila za izvajanje čezmejnih pošiljk odpadkov (Uredba 1013/2006/ES o pošiljkah odpadkov in Uredba 1418/2007/ES o izvozu nekaterih odpadkov na predelavo in druge);
* preprečevanje nezakonitih pošiljk odpadkov: razmere na svetovnih trgih so se s prepovedjo uvoza odpadkov na Kitajsko, predvsem odpadne plastike, zelo spremenile. Posledica prepovedi so destinacije (predvsem za odpadno plastiko) druge azijske države, kot sta Malezija, Indonezija, v obdobju po spremembi pravil za pošiljanje odpadne plastike (1. januar 2021) pa je Turčija postala največja uvoznica odpadne plastike. Opažen je trend pošiljanja mešanih komunalnih odpadkov (kot odpadna plastika) v države na območju Balkana in vzhodne Evrope (Romunija, Bolgarija);
* varovanje okolja in zdravja ljudi: s preprečevanjem nezakonitega ravnanja z odpadki in preprečevanjem nezakonitih pošiljk prispevamo k varovanju okolja in zdravja ljudi;
* preprečevanje nelojalne konkurence na trgu z odpadki: z nezakonitim ravnanjem z odpadki je v ozadju običajno možnost za pridobivanje nezakonitega dobička zaradi višjih cen odpadkov, surovin ali proizvodov. Načeloma se v takih primerih (ne)hote pojavljajo osebe in družbe, ki nimajo pridobljenih dovoljenj za ravnanje z odpadki, oziroma za tem stojijo tudi organizirane skupine, ki širijo svoje dejavnosti in se ukvarjajo z okoljskim kriminalom.

Prednostne naloge so opredeljene na podlagi ugotovitev pri nadzorih iz preteklih let, analize podatkov o nezakonitih pošiljkah odpadkov in ugotovljenega stanja na terenu.

1. **Geografsko območje, ki ga zajema ta načrt inšpekcijskih nadzorov**

Inšpekcijski načrt zajema območje celotne Slovenije. Skupni inšpekcijski nadzori se bodo izvajali na avtocestnih počivališčih, regionalnih cestah, mejnih prehodih, v bližini obratov za obdelavo odpadkov, v pristanišču in tudi železniškem prometu. Na mejnih prehodih se bodo nadzori ob predhodnem dogovoru izvajali skupaj s tujimi nadzornimi organi.

*Slika: Območje Republike Slovenije*



1. **Informacije o načrtovanih inšpekcijskih nadzorih, vključno s fizičnimi pregledi**

V obdobju 2023–2025 bo IRSOE letno opravil približno 80 rednih inšpekcijskih nadzorov v podjetjih, katerih primarna dejavnost je ravnanje z odpadki (tako nevarnimi kot nenevarnimi odpadki), ter sodeloval v 60 skupnih akcijah nadzora, v katerih bodo sodelovali pristojni organ in nadzorni organi. Če bo mogoče, bo sodelovanje v skupnih akcijah nadzora na mejnih prehodih s sosednjimi državami potekalo tudi s tujimi nadzornimi organi.

V primeru ugotovljenih nepravilnosti na rednih pregledih bodo v podjetjih opravljeni kontrolni pregledi.

Izredni pregledi bodo v podjetjih opravljeni v primeru prejetih prijav oziroma informacij o nezakonitih pošiljkah odpadkov.

Nadzore nad čezmejnim pošiljanjem odpadkov v okviru pristojnosti FURS izvajajo: oddelki za carinjenje v finančnih uradih (v nadaljnjem besedilu: FU), Oddelek za mejno kontrolo v okviru FU Koper in mobilni oddelki (v nadaljnjem besedilu: MO).

Oddelki za carinjenje in oddelek za mejno kontrolo izvajajo ciljno usmerjene ali naključne nadzore nad čezmejnimi pošiljkami odpadkov v okviru carinskih postopkov z izvoznimi, uvoznimi in tranzitnimi pošiljkami odpadkov na podlagi predhodno izvedene analize tveganja. Pri izvajanju nadzora preverjajo, ali pošiljko odpadkov spremljajo predpisani dokumenti glede na zahtevani postopek, ter ugotavljajo istovetnost odpadkov (ali odpadki ustrezajo podatkom iz predloženih dokumentov). Istovetnost se lahko ugotavlja s fizičnim pregledom pošiljke v obliki delnega pregleda, celovitega pregleda ali odvzema vzorcev. Poleg stalnih aktivnosti sodelujejo v mednarodnih operacijah in posameznih skupnih akcijah nadzora v Luki Koper in na železniškem omrežju.

MO nadzore nad čezmejnimi pošiljkami odpadkov v okviru finančnega nadzora izvajajo na cestnem omrežju, mejnih prehodih in železniškem omrežju z različnimi oblikami rednih in ciljnih nadzorov, samostojno in v sodelovanju z drugimi pristojnimi organi (IRSOE, Policija) ter z izvajanjem nacionalnih in mednarodnih skupnih akcij in operacij. MO v nadzorih nad prevoznimi sredstvi, ki prevažajo čezmejne pošiljke odpadkov, preverjajo, ali pošiljko spremljajo ustrezno izpolnjeni predpisani dokumenti, ugotavljajo istovetnost odpadkov in pravilno označenost prevoznih sredstev. Kazalnike tveganja na področju čezmejnih pošiljk odpadkov opredeljujejo izvajanje letnih načrtov MO v preteklem obdobju, analiza stanja in trendov na področju nezakonitih pošiljk odpadkov, informacije in izmenjava podatkov z drugimi pristojnimi nacionalnimi in mednarodnimi organi.

Aktivnosti FURS na področju čezmejnih pošiljk odpadkov opredeljujeta program dela FURS in letni načrt finančnega nadzora MO, ki upoštevata strateške usmeritve finančne uprave, aktualne prednostne naloge, preteklo realizacijo in učinkovitost nadzorov v preteklem obdobju. Načrt finančnega nadzora MO vključuje in upošteva tudi Inšpekcijski načrt IRSOE za obdobje 2023–2025, sprejete predloge v okviru medresorske delovne skupine na področju čezmejnih pošiljk odpadkov, predloge GPU/UKP in aktivnosti v okviru projekta EMPACT v obdobju 2022–2025 (boj proti kriminalnim grožnjam na področju ekološke kriminalitete). V skladu s predlogom letnega načrta finančnega nadzora MO za leto 2024 je na področju nadzora nad čezmejnimi pošiljkami odpadkov načrtovanih 650 nadzorov, v ta obseg pa so vključene tudi skupne akcije nadzora z drugimi pristojnimi in nadzornimi organi. Pri načrtovanju nadzorov MO na področju čezmejnih pošiljk odpadkov se upošteva tudi vidik zaščite življenja in zdravja ljudi, živali, rastlin in varstva okolja, pri čemer FURS zagotavlja ustrezno pokritost navedenega področja z nadzorom.

Policija bo sodelovala v načrtovanih skupnih akcijah nadzora, spodbujala pa bo tudi dejavnost policistov na tem področju pri kontroli prometa in izvajanju drugih policijskih nalog. V Policiji bodo nadzor nad čezmejnim pošiljanjem odpadkov izvajali pripadniki uniformirane in kriminalistične policije. Poostreni nadzori se bodo izvajali na območjih, kjer bo z analizami ugotovljeno, da je dodatni poostreni nadzor potreben. Poostreni nadzor nad čezmejnimi pošiljkami odpadkov pa se bo izvajal predvsem na (avto)cestnem omrežju v notranjosti in na območju mejnih prehodov s Hrvaško ter nekdanjih mejnih prehodov na zahodni in severni meji, v okviru samostojnih nadzorov, dogovorjenih skupnih akcij nadzora z drugimi pristojnimi organi (IRSOE, FURS) ter mednarodnih in nacionalnih akcij in operacij. Vloga policije je poleg poostrenega nadzora in ugotavljanja kršenja zakonodaje z navedenega področja tudi ugotavljanje elementov uradno pregonljivih kaznivih dejanj.

1. **Naloge, dodeljene posameznemu organu, udeleženemu pri inšpekcijskih nadzorih**

Naloge nadzornih organov so opredeljene v izvajalski uredbi.

**Inšpektorat Republike Slovenije za okolje in energijo:**

* opravljanje inšpekcijskih pregledov objektov in podjetij v okviru njegovih pristojnosti v skladu z drugim odstavkom 50. člena Uredbe 1013/2006/ES o pošiljkah odpadkov;
* naključna preverjanja pošiljk odpadkov ali z njimi povezane predelave ali odstranjevanja;
* odločanje, ali je pošiljka glede na predpise nezakonita;
* sodelovanje pri preprečevanju in preiskovanju nezakonitih pošiljk odpadkov na dvostranski ali večstranski ravni s pristojnimi organi nadzora drugih držav v skladu s petim odstavkom 50. člena Uredbe 1013/2006/ES o pošiljkah odpadkov ter sprejemanje ukrepov inšpekcijskega nadzora na podlagi zahtev drugih držav članic EU v skladu s sedmim odstavkom 50. člena Uredbe 1013/2006/ES o pošiljkah odpadkov;
* vodenje koordinacije pristojnih organov za izvajanje nadzora iz prejšnjega člena in usklajevanje skupnih akcij nadzora ter
* priprava načrta inšpekcijskih nadzorov za nadzorne organe v skladu z drugim odstavkom 50. člena Uredbe 1013/2006/ES o pošiljkah odpadkov, ki se pregleda vsaka tri leta in po potrebi posodablja.

**FURS in policija opravljata nadzor nad**:

* dokumenti, ki morajo spremljati pošiljko odpadkov v skladu z določbami Uredbe 1013/2006/ES o pošiljkah odpadkov in izvajalske uredbe;
* dokumenti, ki jih države, ki niso članice OECD, zahtevajo za uvoz na podlagi Uredbe Komisije (ES) št. 1418/2007 z dne 29. novembra 2007 glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov prek meja ne uporablja (UL L št. 316 z dne 4. 12. 2007, str. 6);
* usklajenostjo odpadkov, ki so predmet pošiljke, s podatki, navedenimi v izvodu transportnega dokumenta, pisnem soglasju pristojnega organa oziroma dokumentu iz priloge VII Uredbe 1013/2006/ES o pošiljkah odpadkov, in nad pravilnostjo označenosti prevoznih sredstev, ki prevažajo odpadke v skladu s šestim odstavkom 8. člena izvajalske uredbe.

FURS in policija začasno zadržita pošiljko odpadkov in zadržita dokumente o prevozu, če za pošiljko obstaja sum, da je nezakonita, do pisnega obvestila inšpektorata oziroma največ za dve uri.

Nadzorni organi imajo pravico do odvzema vzorcev ali odreditve odvzema pri akreditirani osebi, s katero je ministrstvo sklenilo pogodbo za vzorčenje in izvajanje analiz.

Nadzorni organi imajo pravico vpogleda v:

* prijavni dokument in kopijo transportnega dokumenta, pisna soglasja, ki so jih izdali pristojni organi in vsebujejo navedbo glede izpolnjevanja ustreznih pogojev v zvezi s pošiljkami odpadkov,
* dokument iz priloge VII Uredbe 1013/2006/ES o pošiljkah odpadkov in
* dokazila iz četrtega a do četrtega c odstavka 50. člena Uredbe 1013/2006/ES o pošiljkah odpadkov.

Nadzorni organi lahko za izvajanje nadzora zahtevajo informacije, navedene v prvem in drugem odstavku 18. člena Uredbe 1013/2006/ES o pošiljkah odpadkov, ki so poslani v skladu z 18. členom Uredbe 1013/2006/ES o pošiljkah odpadkov. Oseba, ki organizira pošiljko odpadkov, prejemnik in upravljavec objekta za predelavo ali odstranjevanje, ki sprejme odpadke, morajo na zahtevo nadzornih organov te informacije poslati pravočasno in v roku, ki ga določijo ti organi. Inšpektorat, FURS in policija o odkritih nezakonitih pošiljkah odpadkov med seboj izmenjujejo informacije v skladu s protokolom, ki ga potrdijo predstojniki pristojnih nadzornih organov.

1. **Dogovori o sodelovanju med organi, udeleženimi pri inšpekcijskih nadzorih**

IRSOE sodelovanje na področju nadzora nad čezmejnim pošiljanjem odpadkov s Policijo in FURS izvaja na podlagi dogovora z organoma, sklenjenega še s strani IRSOP. Zaradi reorganizacije je za namene nadaljnjega sodelovanja pripravljen nov sporazum med IRSOE, Policijo in FURS, ki je še v podpisovanju.

1. **Informacije o izobraževanju inšpektorjev glede zadev v zvezi z inšpekcijskimi nadzori**

V obdobju 2023–2025 bodo letno izvedena skupna izobraževanja za predstavnike pristojnega organa in nadzornih organov, poleg tega bodo izobraževanja potekala tudi za ciljne skupine predstavnikov posameznih organov. V izobraževanja bodo vključeni tudi predstavniki Vrhovnega državnega tožilstva RS. Poleg rednih izobraževanj se bodo predstavniki posameznih organov udeležili izmenjav inšpektorjev v okviru projekta *Enforcement Actions*, ki se bo začel izvajati v zadnji četrtini leta 2024 in bo trajal do konca leta 2027.

Pomemben del aktivnosti v obdobju 2023–2025 bodo tudi usposabljanja policistov na vseh treh ravneh organiziranosti. Poudarek bo na vzpostavitvi multiplikatorjev na lokalni in regijski ravni, ki bodo znanje širili na preostale policiste. Policija bo aktivno sodelovala pri pripravi in izvedbi usposabljanja za vse nadzorne organe (IRSOE, FURS in Policija) po vzoru preteklih let. Ključno vodilo policijskih aktivnosti bodo usmeritve za delo na področju ekološke kriminalitete, torej preiskovanje kaznivih dejanj s področja varstva okolja.

1. **Informacije o človeških, finančnih in drugih virih za izvajanje tega načrta inšpekcijskih nadzorov**

Inšpektorat Republike Slovenije za okolje in prostor bo izvajal nadzor z osmimi inšpektorji za okolje. Ocenjeni strošek na pregled je približno 500 EUR.

FURS poleg rednih nadzornih aktivnosti v okviru uvoznih, izvoznih in tranzitnih carinskih postopkov izvaja aktivnosti tudi v okviru finančnega nadzora MO. V okviru finančnega nadzora znaša ocenjeni strošek pregleda približno 460 EUR.

Povprečni strošek dela policije na poostreni nadzor je okvirno 1850 EUR.

Na področju čezmejnega pošiljanja odpadkov je inšpektorat oziroma IO vključen v evropski projekt SWEAP (angl. *Shipments of Waste Enforcement Actions Project*). Projekt SWEAP je projekt LIFE+, nosilec projekta je IMPEL, IRSOE v projektu sodeluje kot partner. Projekt poteka od julija 2018 do konca junija 2024 (trajanje projekta podaljšano zaradi COVID-19). IRSOE bo v projekt z delom in časom zaposlenih prispeval 52.500 EUR, predvsem z izvedbo inšpekcijskih nadzorov na področju čezmejnega pošiljanja odpadkov v podjetjih oziroma z akcijami nadzora, ki zajemajo vse vrste prevoza odpadkov, ter s sodelovanjem v izmenjavah uradnikov. Ena od nalog bo tudi poročanje o ugotovitvah nadzorov.

Cilji projekta so:

* razširiti sodelovanje držav v projektu, ki bodo imele korist od tega;
* povečati število različnih akterjev pri izvajanju nadzora;
* okrepiti sodelovanje, inšpekcijski nadzor in izvršilne postopke;
* razviti in prikazati nova inovativna orodja in tehnologije ter
* vzpostaviti na ravni EU seznam podatkov, ki bi izvirali iz inšpekcijskih nadzorov in bili uporabljeni za obdelavo podatkov (*intelligence*).

## ****IZREDNI NADZORI INŠPEKCIJE ZA OKOLJE****

Izredni nadzoriso inšpekcijski nadzori, opravljeni kot odziv na prejete prijave in pobude. Praviloma se izredni nadzori izvajajo nenapovedano na kraju samem in so načeloma ozko usmerjeni na samo vsebino prijave.

Glede na določilo prvega odstavka 24. člena Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14; v nadaljnjem besedilu: ZIN) mora inšpektor obravnavati prijave, pritožbe, sporočila in druge navedbe iz svoje pristojnosti. Upoštevajoč kadrovske omejitve IO so bile konec leta 2015 sprejete usmeritve za vrstni red obravnave prijav na področju dela IO (nazadnje spremenjene aprila 2024), v skladu s katerimi inšpektorji razvrščajo prijave v štiri prednostne skupine glede na tveganje. V najvišjo skupino za prednostno obravnavo spadajo prijave, iz katerih je razbrati, da so ogroženi zdravje in življenje ljudi, javna varnost ali premoženje večje vrednosti, torej ko gre za nujne ukrepe v javnem interesu, kjer je upravičena tudi ustna odločba (144. člen in 211. člen ZUP). Prijave I. prioritete imajo prednost pred rednim delom. Po opravljenem rednem delu inšpektor nadaljuje obravnavo prijav po prioriteti od II do IV.

Ker števila prijav ni mogoče predvideti in tudi števila teh nadzorov ni mogoče vnaprej načrtovati, smo porabo časa, potrebnega za obravnavo prijav, ocenili glede na izkušnje iz preteklih let. V povprečju IO na leto prejme približno 3500 prijav in jih reši okoli 2500. S trenutnimi kadrovskimi viri IO ne more zagotavljati rednega nadzora in sprotnega odziva na prijave in pobude, zaradi česar se neobdelane prijave nižjih prioritet po določenih območnih enotah kopičijo.

### IZREDNI OKOLJSKI INŠPEKCIJSKI NADZORI NAD OBRATI IED

244. člen ZVO-2 določa, da inšpekcija, pristojna za varstvo okolja, opravlja izredne okoljske inšpekcijske preglede naprav IED, takoj ko je mogoče, v naslednjih primerih:

1. zaradi preiskave resnih okoljskih prijav;
2. ob okoljski nesreči in čezmerni obremenitvi okolja zaradi odstopa od pravil ravnanja iz 63. člena tega zakona;
3. ob okoljski škodi iz 162. člena tega zakona;
4. v primeru izrednih dogodkov in
5. v primeru neskladnosti s pogoji iz okoljevarstvenega dovoljenja pri obratovanju naprave.

### POSTOPKI IZREDNIH INŠPEKCIJSKIH PREGLEDOV OBRATOV SEVESO

245. člen ZVO-2 določa, da se inšpekcijski pregledi za obrate večjega ali manjšega tveganja izvajajo tudi v povezavi z resnimi pritožbami, nesrečami, položaji, ko bi lahko prišlo do nesreče, ki pa se ni zgodila, z izrednimi dogodki in primeri neskladnosti, takoj ko je to mogoče.

V primeru večjih nesreč mora inšpektor za okolje po izvedbi ukrepov, ki se izvedejo v skladu z načrti zaščite in reševanja, določenimi s predpisi o varstvu pred naravnimi in drugimi nesrečami, čim prej opraviti pregled vira tveganja.

V primeru obvestila o resnih pomanjkljivostih ali o skorajšnji nesreči na področju vira tveganja je treba čim prej opraviti inšpekcijski pregled vira tveganja. Prav tako je treba čim prej opraviti inšpekcijski pregled vira tveganja v primeru resnih pritožb glede nevarnosti večjih nesreč na področju vira tveganja.

## DRUGI NADZORI

V to skupino spadajo aktivnosti inšpektorja, ki jih inšpektor ne opravi na terenu oziroma na kraju samem, so pa povezane z nalogami inšpekcijskega nadzora. To so predvsem zaslišanja strank, pregledi dokumentacije (poročila, monitoringi), priprava na inšpekcijski nadzor in aktivnosti, povezane s prekrškovnim postopkom.

## UKREPI ZA POVEČANJE UČINKOVITOSTI IO

****Izobraževanje****

Temelj dobrega dela so strokovno izobraženi in samozavestni inšpektorji, ki z nenehnim strokovnim izpopolnjevanjem sledijo zakonodajnim in tehnološkim spremembam. Zato vsako leto izvajamo interna izobraževanja, s katerimi skušamo zadostiti potrebam na tem področju. Pomembno vlogo ima tudi samoizobraževanje. Poleg strokovnega izobraževanja je pomembno izobraževanje na postopkovnem področju (prekrškovni postopek, ZUP, upravno poslovanje).

Strokovno izobraževanje bo v letu 2024 zajemalo vsebine na področju ravnanja z odpadki, kakovosti zraka in industrijskega onesnaževanja. Na posameznih delovnih področjih bodo izvedena tudi interna izobraževanja.

Eden od načinov izobraževanja je tudi sodelovanje inšpektorjev v ekspertnih skupinah in mednarodnih projektih, ki potekajo v okviru organizacije IMPEL (<http://www.impel.eu/>). Za obdobje od 2021 do 2024 je predvidenih več projektov na področjih načrtovanja in izvajanja inšpekcijskega dela, direktive IED, odlagališč odpadkov, čezmejnega pošiljanja odpadkov in drugih, v katerih bodo inšpektorji sodelovali kot člani ekspertnih in projektnih skupin oziroma kot udeleženci posameznih delavnic, ki bodo izvedene v okviru projektov.

**Kontrolni monitoring**

V skladu z določili osmega odstavka 247. člena ZVO-2 ima inšpektor pravico odrediti izvedbo kontrolnega monitoringa. Izredni monitoring se odredi predvsem pri zavezancih, pri katerih inšpektor utemeljeno dvomi o pravilnosti rezultatov rednega monitoringa in za katere je bilo IO poslanih več prijav onesnaževanja okolja.

****Izvršba s prisilitvijo****

Že novela ZVO-1C iz leta 2009 je uvedla specialno ureditev glede denarne kazni v postopku izvršbe s prisilitvijo, in sicer da je lahko inšpektor za okolje v postopku izvršbe inšpekcijskega ukrepa s prisilitvijo določil bistveno višje denarne kazni, kot jih v tem postopku določa ZUP. Tudi trenutno veljavni ZVO-2 določa, da se v postopku izvršbe s prisilitvijo določijo denarne kazni za pravno osebo, samostojnega podjetnika posameznika ali posameznika, ki samostojno opravlja dejavnost, v razponu od 10.000 do 200.000 EUR. V ZVO-2 je urejena tudi zakonita zastavna pravica Republike Slovenije na nepremičninah osebe, zoper katero je uvedla inšpekcijski ukrep, s katero lahko zavaruje svoje terjatve iz naslova vseh stroškov, nastalih v inšpekcijskem postopku, vključno s kaznimi, določenimi na podlagi ZVO-2, do celotnega poplačila.

**Izvršilni postopki po drugi osebi**

V letu 2024 bomo v okviru razpoložljivih sredstev nadaljevali izvršilne postopke po drugi osebi, predvsem pri odstranjevanju nedovoljeno odloženih odpadkov.

IO razpolaga z omejenimi finančnimi sredstvi za izvedbo izvršilnih postopkov po drugi osebi. Zato se bodo tudi v prihodnje po izdanem sklepu o dovolitvi izvršbe inšpekcijskim zavezancem praviloma vedno izdajali sklepi o založitvi sredstev. Izvršba po drugi osebi se bo izjemoma lahko opravila tudi brez izdanega sklepa o predhodni založitvi sredstev, če bodo to narekovale posebne okoliščine primera in bodo zagotovljena potrebna finančna sredstva.

Vrstni red izvedbe izvršb iz sredstev IRSOE se določi na podlagi usmeritev za vrstni red izvajanja izvršb po drugi osebi na IO.

ZVO-2 je dodatno določil, da če inšpekcijski zavezanec obveznosti za izpolnitev nedenarne obveznosti iz inšpekcijske odločbe ali sklepa o dovolitvi izvršbe ne izvrši v določenem roku in je spoštovanje tega roka nujno zaradi izvršitve sodbe Sodišča EU ali odprave kršitev iz obrazloženega mnenja Evropske komisije, ministrstvo na predlog inšpektorja ali po uradni dolžnosti izda odločbo, s katero ugotovi, da je nadaljevanje izvršbe v interesu države. V tem primeru je izvršitev te odločbe prednostna naloga, za katero mora ministrstvo zagotoviti ustrezna sredstva.

**Preventivno delovanje**

Pomemben del dela IO je obveščanje javnosti, kar je preventivno delovanje inšpekcijskega organa, kot to določa ZIN. Ugotavljamo, da je pri obveščanju javnosti posebej pomembno že predhodno informiranje pobudnikov oziroma prijaviteljev glede same pristojnosti določenih organov na posameznih področjih dela. S tem se izognemo negospodarnemu in zamudnemu odstopanju prijav ter hkrati s tem dodatno ne vznemirjamo pobudnikov, ki želijo čimprejšnjo obravnavo svoje pobude. Pri nadzoru pogosto ugotavljamo pomanjkljivo poznavanje oziroma nepoznavanje okoljevarstvenih predpisov celo pri inšpekcijskih zavezancih, predvsem manjših podjetjih, samostojnih podjetnikih posameznikih in fizičnih osebah. Številni zavezanci so slabo seznanjeni z vsebino predpisov ali pa sploh ne, zato inšpektorji zelo pogosto poleg nadzorne funkcije opravljajo tudi naloge seznanjanja zavezancev s predpisi in informiranja o njih.

Za zmanjšanje števila prijav oziroma vprašanj in za dosego višje stopnje usklajenosti s predpisi s področja varstva okolja pri določenih ciljnih skupinah, z objavami na spletni strani inšpektorata (<https://www.gov.si/drzavni-organi/organi-v-sestavi/inspektorat-za-okolje-in-energijo/>) in z drugimi oblikami informiranja seznanjamo pobudnike, izvajalce dejavnosti in posegov v okolje in naravo ter širšo javnost tako z našim delom kot tudi z njihovimi zakonskimi obveznostmi na področju varstva okolja.

**Zakonodajni postopek**

Priprava predpisa in njegovo izvajanje v praksi ima več faz, kjer imajo pomembno vlogo tudi nadzorni organi, saj po njih zakonodajalec dobi pravo informacijo o izvršljivosti predpisa in stopnji njegovega izvajanja. IO je torej končni člen v sklenjeni verigi prenosa informacij o učinkovitosti zakonodajnih rešitev. Že do zdaj smo se aktivno vključevali v postopke priprave zakonodaje s predlogi za izboljšanje določb in glede na ugotovljeno dejansko stanje na terenu opozarjali na nedorečenosti in nedoslednosti v veljavni zakonodaji. Ključne predloge zakonodajnih rešitev za izboljšanje izvajanja inšpekcijskega nadzora na področju okolja dajemo vsako leto v poročilih o delu IRSOE.

Žal ugotavljamo, da bistvenih sprememb stanja na tem področju še ni, saj se tudi utemeljene in obrazložene pripombe v veliko primerih ne upoštevajo. Ne glede na to si bomo tudi v letu 2024 še naprej prizadevali za zakonodajne spremembe, ki bodo omogočile učinkovitejše izvajanje predpisov in učinkovit inšpekcijski nadzor. Posebej si bo IO še naprej prizadevala za uskladitev pristojnosti IO in spremembo podzakonskih aktov zaradi reorganizacije ministrstev v primeru odvajanja in čiščenja komunalnih (in padavinskih) odpadnih voda ter oskrbe s pitno vodo.

# KOORDINIRANE AKCIJE

Vsako leto vlada sprejme za vsako inšpekcijo strateške usmeritve, v katerih se opredelijo zlasti obseg nadzorov in akcije nadzora. Strateške usmeritve in seznam prednostnih akcij nadzora na področju okolja sooblikujeta IO in MOPE. MOPE ob pripravi strateških dokumentov in drugih aktov tudi analizira stanje na posameznih področjih okolja ter da mnenje, na katerih področjih bi z inšpekcijskim nadzorom najučinkoviteje izboljšali izvajanje zakonodaje s področja okolja.

Koordinirane akcije so torej del vnaprej načrtovanih aktivnosti in spadajo v redno delo. Za vsako akcijo se določijo izhodišča in cilji ter pripravijo usmeritve za delo glede vodenja postopkov in ukrepanja. Akcije hkrati potekajo na območju celotne države, so časovno omejene in imajo jasno določeno vsebino. Po koncu akcije se izdelata analiza in poročilo.

Prednosti takega načina dela so:

* sistematični nadzor nad posameznim področjem dela;
* pridobivanje povratnih informacij glede izvršljivosti in stopnje izvajanja predpisa;
* poenotena nadzor in ukrepanje.

Akcije nadzora se bodo izvajale na izbranih področjih dela, poleg tega bo inšpekcija sodelovala tudi v akcijah nadzora, ki bodo potekale v okviru Inšpekcijskega sveta oziroma posameznih regijskih koordinacij inšpekcij. Ob tem se bo odzivala na pobude posameznih inšpekcij oziroma nadzornih organov, kot sta Policija in FURS.

Seznam akcij nadzora se pripravlja vsako leto posebej in je del letnih načrtov dela IRSOE. Leta 2024 bo inšpekcija predvidoma izvedla akcije na teh področjih:

* koordinirana akcija nadzora čezmejnega pošiljanja odpadkov in nadzor prevoznikov glede opremljenosti vozil za prevoz odpadkov z napravo z vgrajenim sledilnim sistemom globalnega pozicioniranja (GPS);
* koordinirana akcija nadzora komunalnih čistilnih naprav (KČN), ki po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci, za katere ARSO ni prejel poročila o obratovalnem monitoringu;
* koordinirana akcija nadzora naprav, ki odvajajo industrijsko odpadno vodo (IOV) in po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci, za katere ARSO ni prejel poročila o obratovalnem monitoringu;
* koordinirana akcija nadzora naprav, ki po podatkih ARSO presegajo mejne vrednosti emisij snovi v zrak iz nepremičnih virov onesnaževanja ter neskladnosti izvajanja in poročanja zavezancev o trajnih meritvah emisij snovi v zrak iz kurilnih naprav;
* koordinirana akcija nadzora nad izvajanjem monitoringa lastnosti goriv na kraju dobave skladno z drugim odstavkom 13. člena Uredbe o fizikalno-kemijskih lastnostih tekočih goriv;
* koordinirana akcija nadzora nad zavezanci, ki niso poročali za koledarsko leto 2022 skladno z določili iz 7. člena Uredbe o uporabi fluoriranih toplogrednih plinov in ozonu škodljivih snoveh;
* koordinirana akcija nadzora nad izvajanjem Uredbe o skladiščenju trdnih gorljivih odpadkov na prostem pri zavezancih iz rednega programa dela, kadar ti hkrati skladiščijo 200 m3 ali več trdnih gorljivih odpadkov na prostem;
* koordinirana akcija nadzora merilnih mest za izvedbo prvih meritev in izvajanje obratovalnega monitoringa odpadnih voda.

Število zavezancev, pri katerih lahko IO v okviru načrtovanih akcij opravi nadzor v letu 2024, je glede na razpoložljivo število inšpektorjev in ob upoštevanju drugih nalog, ki jih morajo inšpektorji redno izvajati v skladu z letnim programom dela, približno 550. Število zavezancev, pri katerih se bo opravil nadzor v okviru koordiniranih akcij nadzora, je odvisno predvsem od kršitev, ki jih bo ugotovila Agencija Republike Slovenije za okolje pri pregledu obratovalnih monitoringov.

## KOLIČINSKA OPREDELITEV NAČRTA NADZORA

Za izvajanje načrtovanih aktivnosti ne načrtujemo števila opravljenih inšpekcijskih pregledov, ampak je pomembno število inšpekcijskih zavezancev, ki jih je treba v posameznem letu nadzirati. V letu 2024 načrtujemo redni inšpekcijski nadzor pri 1.390 zavezancih, za kar bodo inšpektorji opravili približno 4.000 rednih inšpekcijskih pregledov.

Ker se število prijav iz leta v leto povečuje, načrtujemo za nadzor na področju varstva okolja približno 5.500 rednih in izrednih inšpekcijskih pregledov.

# INŠPEKCIJA ZA JAVNI POTNIŠKI PROMET

Inšpekcija za javni potniški promet (v nadaljnjem besedilu: IJPP) opravlja naloge inšpekcijskega nadzora nad izvajanjem predpisov na naslednjih delovnih področjih:

* + javni potniški promet v notranjem cestnem prometu in čezmejnem cestnem prometu do prestopne točke v sosednji državi;
  + obvezne gospodarske javne službe prevoza potnikov v notranjem in čezmejnem regijskem železniškem prometu.

### PRISTOJNOSTI NADZORA IN DELOVNA PODROČJA

IJJP izvaja inšpekcijski nadzor nad naslednjimi krovnimi zakoni in na njihovi podlagi izdanimi predpisi:

* Zakon o prevozih v cestnem prometu (Uradni list RS, št. [6/16](http://www.uradni-list.si/1/objava.jsp?sop=2016-01-0209) – uradno prečiščeno besedilo, [67/19](http://www.uradni-list.si/1/objava.jsp?sop=2019-01-2937), [94/21](http://www.uradni-list.si/1/objava.jsp?sop=2021-01-1998), [54/22](http://www.uradni-list.si/1/objava.jsp?sop=2022-01-1182) – ZUJPP, [105/22](http://www.uradni-list.si/1/objava.jsp?sop=2022-01-2603) – ZZNŠPP in [18/23](http://www.uradni-list.si/1/objava.jsp?sop=2023-01-0348) – ZDU-1O); v nadaljnjem besedilu: ZPCP-2);
* Zakon o železniškem prometu (Uradni list RS, št. [99/15](http://www.uradni-list.si/1/objava.jsp?sop=2015-01-3917) – uradno prečiščeno besedilo, [30/18](http://www.uradni-list.si/1/objava.jsp?sop=2018-01-1355), [82/21](http://www.uradni-list.si/1/objava.jsp?sop=2021-01-1760), [54/22](http://www.uradni-list.si/1/objava.jsp?sop=2022-01-1182) – ZUJPP in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljnjem besedilu: ZZelP);
* Zakon o preprečevanju dela in zaposlovanja na črno (Uradni list RS, št. [32/14](http://www.uradni-list.si/1/objava.jsp?sop=2014-01-1320), [47/15](http://www.uradni-list.si/1/objava.jsp?sop=2015-01-1930) – ZZSDT, [43/19](http://www.uradni-list.si/1/objava.jsp?sop=2019-01-1923), [121/21](http://www.uradni-list.si/1/objava.jsp?sop=2021-01-2575) – ZJN-3B in [78/23](http://www.uradni-list.si/1/objava.jsp?sop=2023-01-2479) – ZORR); v nadaljnjem besedilu: ZPDZC-1);
* Zakon o motornih vozilih (Uradni list RS, št. 75/17 in 92/20 – ZPrCP-E; v nadaljnjem besedilu: ZMV-1);
* Zakon o opravilih cestnega prometa (Uradni list RS, št. 156/21 – uradno prečiščeno besedilo in 161/21 popr.; v nadaljnjem besedilu: ZPrCP).

Delovna področja nadzora IJPP v javnem potniškem prometu sestavljajo:

* nadzori v notranjem cestnem prometu: javni linijski prevoz potnikov, občasni prevoz potnikov, posebni linijski prevoz potnikov, stalni izvenlinijski prevoz potnikov, prevozi na klic, taksi prevozi, posebne oblike prevozov;
* nadzori na področju obvezne gospodarske javne službe prevoza potnikov v notranjem in čezmejnem regijskem železniškem prometu.

### IZHODIŠČA IN CILJI

Temeljna naloga inšpekcije za javni potniški promet je, da z izvajanjem rednih in izrednih nadzorov ter skupnimi akcijami z drugimi nadzornimi organi zagotavlja varno in zanesljivo izvajanje storitev v notranjem javnem potniškem prometu ob spoštovanju enakih konkurenčnih pogojev na trgu z aktivnostmi ugotavljanja in preprečevanja neskladnega ali nezakonitega izvajanja prevozov.

IJPP bo nadzor usmeril predvsem na naslednja tematska področja:

* nadzor nad izvajanjem javnih linijskih prevozov potnikov na rednih linijah v skladu z voznimi redi;
* nadzor nad izvajanjem taksi prevozov;
* nadzor nad izvajanjem prevozov šoloobveznih otrok;
* nadzor nad izvajanjem nadomestnih prevozov potnikov v železniškem potniškem prometu in izvajanjem voznega reda.

Za izpolnitev ciljev si bo IJPP prizadeval za kadrovsko okrepitev, s čimer bi zagotovili povečan obseg rednih nadzorov in hitrejšo obravnavo prispelih prijav. V letu 2024 bosta namreč vse zahtevane naloge izvajala le dva inšpektorja.

### KOORDINIRANE AKCIJE

IJPP bo v letu 2024 izvajal skupne akcije z inšpektorji IRSI glede izvajanja javnih linijskih prevozov potnikov in prevozov šoloobveznih otrok. V letu 2024 so predvidene tudi skupne akcije pri nadzoru izvajanja taksi prevozov v sodelovanju z MIRS, FURS, Inšpektoratom in redarstvom MU MOL in Policijo. Nadzor izvajanja nadomestnih prevozov potnikov v železniškem prometu se bo v čim večjem obsegu izvajal skupaj z IRSI.

### KOLIČINSKA OPREDELITEV NAČRTA NADZORA

|  |  |
| --- | --- |
| *Tematsko področje nadzora* | *Načrtovano število rednih nadzorov* |
| Nadzor nad izvajanjem javnih linijskih prevozov potnikov na rednih linijah v skladu z voznimi redi | 60 |
| Nadzor nad izvajanjem taksi prevozov | 60 |
| Nadzor nad izvajanjem prevozov šoloobveznih otrok | 20 |
| Nadzor nad izvajanjem nadomestnih prevozov potnikov v železniškem potniškem prometu in izvajanjem voznega reda | 20 |
| *Skupaj* | 160 |

Poleg načrtovanega obsega rednih nadzorov in načrtovanih skupnih akcij z drugimi nadzornimi organi inšpektorji med letom izvajajo še izredne nadzore, katerih števila oziroma obsega ni mogoče vnaprej načrtovati. Izredni nadzori so inšpekcijski nadzori, ki so opravljeni kot odziv na prejete prijave in pobude. Praviloma se izredni nadzori izvajajo nenapovedano na kraju samem in so načeloma ozko usmerjeni na samo vsebino prijave. Glede na določilo prvega odstavka 24. člena Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14; v nadaljnjem besedilu: ZIN) mora inšpektor obravnavati prijave, pritožbe, sporočila in druge navedbe iz svoje pristojnosti.

### DRUGO DELO

V to skupino spadajo aktivnosti inšpektorja, ki jih inšpektor ne opravi na terenu oziroma na kraju samem, so pa povezane z nalogami inšpekcijskega nadzora. To so predvsem pregledi dokumentacije (poročila, prispele prijave ter branje in analiza podatkov s programsko opremo TachoScan), priprava na inšpekcijski nadzor in aktivnosti, povezane s prekrškovnim postopkom.